text:
Tailand
Kongsríkið Tailand (tailendskt: ราชอาณาจักรไทย, Ratcha Anachak Thai) varð stovnsett í 13. øld, og hevur verið sjálvstøðugt ríki síðan. Tað varð einasta land á meginlandinum í Landsynningsásia, ið ikki gjørdist hjáland og kom undir bretskt ella franskt yvirræði. Tailand hevur ongantíð verið hjáland. Høvuðsstaðurin í Tailandi er Bangkok og miðallívsævin í landinum er 69 ár (2008) [1].
Á føroyskum verður landið við hvørt stavað Teiland, men eftir føroyskum stavsetingarreglum eigur tað at verða stavað Tailand[2].
Herurin í Tailandi tók ræði á landinum í mai í 2014, eftir at ófriður hevði valdað í landinum í fleiri mánaðir.
Innihaldsyvirlit
Søga[rætta | rætta wikitekst]
Í 12. og 13. øld var tann partur av Landsynningsasia, sum nú er Tailand, í smáum ríkjum, sum bardust um at fáa ræðið yvir teimum fruktagóðu slættunum mitt í landinum. Um miðja 14. øld varð kongsríkið Ayutha grundað fyri sunnan. Tað gjørdist so stórt í vídd, at tað kom inn á ein part av tí eftirstundaða láglendinum fyri sunnan og fekk navnið Siam. Í 1448 tók Trailokanat kongur við siamesisku trúnuni. Hann stýrdi væl, og rættarábøtur hansara vóru í gildi til um miðja 19. øld. Trailokanat liðaði fyrisitingina sundir í eina hernaðarliga og eina borgarliga høvuðsdeild við egnum undirdeildum fyri stýri, búskapi, lógum og rætti. Hann skifti siamesiska samfelagið sundur í stættir, hvør stætt fekk sínar jarðir til hvønn einstakan lim. Enntá tey fátækastu fingu ein jarðarteig, so eingin skuldi svølta. Meginpartin av tíðini, Trailokanat ráddi, kríggjaðist ríki hansara við ríki fyri norðan. Tá ið ríkið gjørdist størri, læt hann høvuðsstaðin flyta norður eftir til Phitsanulok. Trailokanat doyði í 1488. Tá hevði hann útnevnt son sín til undirkong, embætið var til til miðja 19. øld, tá varð tað avtikið. Buddisman varð vorðin høvuðstrúarlæra í Tailandi í 15. øld, og nógvar myndir av Budda vórðu gjørdar.
Politikkur[rætta | rætta wikitekst]
Bhumibol Adulyadej kongur hevur verið kongur síðan 1946 og er ímillum teir ríkisovastar í heiminum, sum hevur sitið longst. Hann hevur stóran týdning sum maðurin, ið savnar landið, og hevur ofta lagt upp í politiskar ósemjur til tess at fáa skil á aftur í landinum [3]. Tailendski herurin hevur framt fleir statskvett, síðani landið fekk kongsdømi í 1932. Herurin koyrdi Thaksin Shinawatra, bróðir núverandi forsætisráðharran, Yingluck Shinawatra, frá í 2006.
Verður hugt eftir lutfallinum millum kvinnur og menn í leiðslu, so liggur Tailand heilt í toppinum samanborið við øll heimsins lond. Har eru 45 % av leiðarunum kvinnur [4]. Verður samanlíknað við til dømis Danmark, eru einans 12 % av leiðarunum kvinnur. Danmark liggur í botninum saman við til dømis India og Arábisku Emiratunum. Sunnudagin 3. juli í 2011 fekk Tailand sín fyrsta kvinnuliga forsætisráðharra. Tað er 44 ára gamla Yingluck Shinawatra, sum hevur eina fortíð sum stjóri í privata vinnulívinum, sum fer at royna seg. Hon er systir fyrrverandi forsætisráðharran, Thaksin, sum er í útlegd í Dubai.
Landafrøði[rætta | rætta wikitekst]
Norðari, vestari og sunnari partur í landinum er mest fjallalendi og ikki nærbýlt. Um triðingurin av fólkinum býr á fruktagóðu og fjølbygdu eingjunum miðskeiðis í landinum. Fyrr var nógvur skógur í Tailandi, men vandi var fyri, at hann varð týndur, tí varð bannað at høgga skóg.
Høvuðsstaðurin, Bangkok, er bygdur á Menamoyrunum; enn eru fáir høvuðsvegir, og almenna flutningskervið er vánaligt. Tí er javnan ruðuleiki í ferðsluni, og tað kann vera ringt at fáa skil á aftur. Eftir ein monsunstorm í 1992 liðu 11 tímar, til ferðslan gekk aftur sum vanligt. Eftir almennum hagtølum búgva 9,1 mió fólk í Bangkok, men tað rætta er, at helst búgva úti við 13 mió fólk.
Bangkok verður tíðum kallaður Eysturlanda Venesia, tí tann mesta ferðslan í býnum er við báti, og meginparturin av handlunum í býnum er í bátum [5].
Búskapur[rætta | rætta wikitekst]
Tailand er eitt hitt ríkasta landið í Landsynningsásia. Týdningarmiklasti vinnuvegur er landbúnaður. Einki annað land í heiminum dyrkar so nógv ananas sum Tailand. Nógv gummi og rís verður eisini útflutt. Seinastu árini hevur annar ídnaður tikið seg fram um landbúnaðin og er vorðin landsins størsta inntøka. Serliga mong fólk í býunum arbeiða í námsvinnu og ídnaði. Amerikanskar og japanskar fyritøkur hava stovnað verksmiðjur í Tailandi, ið gera framkomnar elektróniskar lutir til teldur og aðra hátøkni. Flestu verkafólk á hesum nýggju verksmiðjunum eru konufólk. Konufólk verða tikin fram um mannfólk at arbeiða í elektrónikkídnaðinum, tí at tey fáa lægri løn og eru lætthentari og fimari í fingrunum at fáast við hetta ørfína arbeiðið. Bara 1,5 % av fólkinum er arbeiðsleys (2010)[6].
Ferðavinnan[rætta | rætta wikitekst]
Nú á døgum er mikil menning og stórur búskaparvøkstur í Tailandi - ein hin týdningarmesta inntøkukeldan er ferðavinnan. Mongu listskrýddu buddatemplini í Tailandi hava altíð drigið ferðafólk úr øllum heiminum at koma hagar at síggja hesa vøkru byggilist. Nú koma eisini mangir útlendingar til Tailands at dusa sær á óspiltu sandstrondunum, at ganga í fjøllunum fyri norðan ella at spæla á nýggju golfvøllunum, ið mest eru bygdir at fáa ríkar japanskar ella amerikanskar keypmenn hagar.
Fleiri enn 9 mió. ferðafólk fara til Tailands á hvørjum ári.
Uttanlandshandil[rætta | rætta wikitekst]
Inn- og útflutningurin av vørum, skift á ávikavist upprunaland og nýtsluland fyri 2009, sær soleiðis út sambært CIA World Factbook [7]:
Fólkið[rætta | rætta wikitekst]
Átrúnaður[rætta | rætta wikitekst]
Høvuðsátrúnaður í Tailandi er theravadalæran, ið er grein av buddismuni [8]. Henda læra kom til Landsynningsásia í 12. øld, tá ið munkar úr Sri Lanka komu hagar, og eftir stuttari tíð gjørdist hon høvuðsátrúnaður í Tailandi. Theravadalæran (á føroyskum: „læra teirra elstu" [9]) eggjar trúfeløgum sínum at halda karmalógirnar og at gera alt, ið stendur í teirra valdi at minka um líðingarnar í heiminum.
Mentan[rætta | rætta wikitekst]
Landsins ríki mentanararvur eru til dømis tempuldansur og mong sera vøkur gomul hús.
Myndasavn[rætta | rætta wikitekst]
Smaragdtemplið í Bangkok er kallað upp eftir grønu játustandmyndini av Budda, sum stendur inni í templinum.
Barack Obama í Tailandi.
Hygg eisini at[rætta | rætta wikitekst]
Keldur[rætta | rætta wikitekst]
- ↑ http://www.unicef.org/infobycountry/Thailand_statistics.html
- ↑ http://malrad.fo/page.php?Id=53&l=fo&s22=Tailand
- ↑ http://www.travelmagthailand.no/om_thailand.php?id=20
- ↑ http://www.google.com/hostednews/afp/article/ALeqM5j6-VsPp6YEJtT9rU8VIlSE_8kpWA?docId=CNG.75d5258f5bb1820efad4d0fc96ffb530.b1
- ↑ http://hubpages.com/hub/Bangkok-the-Venice-of-East
- ↑ http://www.indexmundi.com/thailand/unemployment_rate.html
- ↑ https://www.cia.gov/library/publications/the-world-factbook/geos/th.html
- ↑ http://www.snl.no/Thailand/religion
- ↑ http://www.snl.no/theravada


c: text/html

text:
Sverri Egholm
16.10.2017 - 22:57
Ítróttur > Ítróttur > Fimleikur
Føroyar eru vertir fyri Northen European Championship 2017, eisini nevnt NEC, um vikuskiftið. Hetta er fyrstu ferð at kappingin verður í Føroyum.
Kappingin verður leygardagin og sunnudagin í Høllini á Hálsi, og nú verður gjørt klárt í høllini, har øll amboðini eru flutt niðan úr Fimi.
Tey níggju londini, sum luttaka eru Ísland, Skotland, Wales, Noreg, Svøríki, Danmark, Finland, Írland og Føroyar. Tilsamans eru 82 íðkarar, bæði kvinnur og menn.
Leygardagin er liðkapping og all around. Sunnudagin eru finalurnar í hvørjum einstakum amboði. Kringvarpið sendir beinleiðis frá finalunum sunnudagin, sum byrja klokkan 12 og enda klokkan 17.
Føroysku luttakararnir klárir
Longu fyri einum góðum mánaði síðani varð føroyska landsliðið úttiki. Tey sum luttaka fyri Føroyar eru Christina T. Arge, Astrið N. Breckman, Rebekka I. Rein, Elsbet L. Dalbø, Marý Petersen, Aron Jacobsen, Djóni Sakarisson, Rani A. Dalsgarð, Christopher Klevang og Bogi Berg.
Eisini eru føroyskir dómarar til kappingina, sum er Anna Margit D. Thomsen, Elinborg T. Durhuus, Vár B. Árting, Pól Esper H. Hansen og Heini í Dali.

robotstxt: allowed

filter: keep


text:
Agnar Frederiksen
05.02.2018 - 03:45
Ítróttur > Ítróttur > Amerikanskur fótbóltur
Philadelphia Eagles vunnu í kvøld sína fyrstu Super Bowl nakrantíð. Eagles vunnu á New England Patriots í einari dramtiskari og sera vælleiktari Super Bowl. Eagles vann 41-33 á liðnum, ið vardi sítt meistaraheitið og royndu at vinna sítt sætta Super Bowl
Talan var um ein dyst, har bæði álopini koyrdu sera væl, og vóru til tíðir ikki til at steðga. Tom Brady leiddi sítt álop sera væl; serliga í 2. hálveiki. Hann fann millum annað sín "yndisreciever" Rob Gronkowski ofta, og kastaði tvey touchdown til stóra "Thight endin". Hjá Eagles var Nick Foles eisini framúr í sínari fyrstu Super Bowl. Hann kastaði 3 touchdowns, fyri 373 yards og varð valdur til MVP í dystinum(Mest virðismikla leikara) Eagles funnu nógvar mátar at skræða verjuna hjá Patriots uppá, har millum annað Foles loftaði eitt touchdown kast, frá Trey Burton ið annars ikki spælir quarterback.
Liðini skiftust um at skora, og dysturin var sera undirhaldandi fyri teir áleið 66.000 áskoðarar í Minneapolis, og tær nógvu milliónirnar frammanfyri skíggjanum. Met fyri flest yards nakrantíð í einari Super Bowl, og 40-ára gamli Tom Brady kastaði fyri yvir 500 yards, ið eisini er met. Hóast hann spældi sera væl, so vann hann ikki sína sættu Super Bowl, ið eisini hevði verið met. Eagles var meira omaná í 1.hálvleiki, og var á odda 22-12, tá "The Half Time Show" byrjaði. Men í 2.hálvleiki fór Patriots-maskinan av álvar aí gongd, og dysturin var speannandi heilt til endans.
Nick Foles kastaði til Zach Ertz tá tveir minuttir vóru eftir, og harvið kom Eagles á odda aftur. Brady og Patriots høvdu møguleikan at leggja seg á odda aftur, men so tacklaði Brandon Graham Brady; hann misti bóltin, Eagles fekk hann aftur, og so var sigurin næstan heima.
Tað er sera nógv, ið kann verða skrivað um hesa Super Bowl nummar 52, har Pink sang tjóðsangin framúr væl undan dystinum, har Justin Timberlake undirhelt í hálvleikinum, og har Eagles og Patriots spældu ein frálíkan dyst. Eagles er meistari fyri fyrstu ferð, og tað var sera stór frøi á grønu ørnunum frá Philadelphia, tá tíðin fór.
Philadelphia Eagles - New England Patriots (41-33)


text:
07 Vestur byrjar og endar úti
ítróttur06-01-2017 - 17:41 - Jóanis Albert Nielsen
Fyrireikingarnar til eitt nýtt kappingarár eru í hæddini, og um góðar tveir mánaðar, sunnudagin 12. mars, fer EFFO-deildin 2017 av bakkastokki.
1. umfar í EFFO-deildini sær soleiðis út:
NSÍ - EB/Streymur
Víkingur - B36
KÍ - Skála
HB - 07 Vestur
TB/FCS/Royn - ÍF
Seinasta umfar í fyrru hálvu verður spælt fríggjadagin 23. juni, og byrjað verður aftur fríggjadagin 21. juli, tá Víkingur og ÍF spæla fyrsta dystin í seinnu hálvu. Hinir fýra dystirnir í 14. umfari verða spældir sunnudagin 23. juli.
15. umfar verður spælt á ólavsøku, og tá vera tað gomlu risarnir í føroyskum fótbólti, HB og KÍ, ið Ólavsøkudag bresta saman í Gundadali. Ólavsøkuaftan spæla fær B36 vitjan av 07 Vestur.
15. umfar
TB/FCS/Royn - Víkingur (27. juli)
ÍF - NSÍ (27. juli)
SKála - EB/Streymur (27. juli)
B36 - 07 Vestur (28. juli)
HB - KÍ (29. juli)
Kappingarárið 2017 verður drúgt. Seinasta umfar í EFFO-deildini er á skránni leygardagin 21. oktober, men har afturat skulu fimm umfør í kappingini um Løgmanssteypið spælast, umframt at føroyska A-landsliðið skal spæla seks HM-undankappingardystir í hesum árinum.
27. umfar í EFFO-deildini:
Víkingur - EB/Streymur
KÍ - NSÍ
HB - B36
TB/FCS/Royn - Skála
ÍF - 07 Vestur
Øll kappingin sæst her: EFFO-deildin 2017 / Leikskrá


text:
Hvussu ávirkar rúsur títt barn?
Rúsdrekka og rúsevnir hava stóra ávirkan á heilan, serliga hjá ungum. Rúsurin ávirkar ymiskar partar, ið kunnu beinleiðis forða menningini hjá tí unga. Gransking vísur, at heilin hjá okkum er ikki liðugur at mennast, fyrr enn vit eru 21 ár. Tað vil siga, at yngri tú ert, størri er vandin fyri at menningin verður ávirkað, og størri er vandin fyri, at tú gerst bundin at rúsinum.
Aldur hevur tí nógv at siga í kjakinum, um nær ein er gamal nokk til at byrja at drekka. Aldursmarkið fyri at keypa rúsdrekka í Føroyum er 18 ár. Heilin er ikki liðugt mentur, tá tú ert yngri enn 18 ár, og víðari menningin kann tí ávirkast stórliga av rúsinum. Í Íslandi er aldursmarkið hækkað til 20 ár vegna tí neiligu ávirkanina, ið rúsurin hevur á ungdómin.
Munurin á at nýta rúsdrekka sum vaksin, og tá heilin enn er í menning, er, at sambond ímillum tey ymsu økini í heilanum ikki eru liðugt knýtt. At rúsa seg sum ungur órógvar tí hesi sambondini av nervalagnum í heilanum og natúrliga samskifti ímillum heilakyknurnar. Nøkur dømir uppá heila funktiónir, ið ávirkast eru:
- Økið, ið stýrir kenslum – kann gerast truplari at stýra eitt nú vreiði
- Økið, ið skapar minnir – at ein ikki minnist, hvat er hent eitt kvøld, er eitt dømi uppá hetta, men hetta kann eisini gerast varðandi
- Økið, ið ger okkum før fyri at hugsa skjótt og taka skjótar avgerðir
- Økið, ið ger okkum før fyri at læra – tað kann ávirka skúlagongd og læringarevnir
- Økið, ið ger okkum før fyri at máta frástøðu og rúmd – so vit megna at ganga og koyra trygt


text:
Heim
Vunnu 5-0 í Sørvági!
NSÍ vann í dag ein sera sannførandi sigur á 07 Vestur í Sørvági. Eitt gott avrik frá okkara monnum, og…
U18: Dávid á Roykheyggi sendi NSÍ í finaluna í yvirtíðini!
Lagt varð upp til eina spennandi hálvfinalu, tá evnaríku U18-liðini hjá NSÍ og B36 brustu saman við Løkin. NSÍ sat…
1. deild: Jann Benjaminsen hat trick!
Næstbesta liðið hjá NSÍ spældi truplan útidyst ímóti Giza Hoyvík í dag. Okkara rasku menn vunnu ikki minni enn 3-0…
Triðbesta liðið skrivar søgu
Fyri fyrstu ferð í nýggjari tíð – møguliga nakrantíð – er triðbesta liðið hjá NSÍ flutt upp. Hetta merkir, at…
U18: Dávid á Roykheyggi sendi NSÍ í finaluna í yvirtíðini!
Lagt varð upp til eina spennandi hálvfinalu, tá evnaríku U18-liðini hjá NSÍ og B36 brustu saman við Løkin. NSÍ sat…
Kvinnur byrja venjingina i morgin
NSÍ hevur teknað tvey kvinnulið á hálvum vølli í ár. Venjingin byrjar vid Løkin í annaðkvøld kl 19.30.
Kappingarskrá: Old Boys + 45
Soleiðis spæla Old Boys +45 hjá NSÍ í ár. Tit síggjar tær fýra innleiðandi kappingarnar niðanfyri.
Djóni Nolsøe Joensen: – Glyvra-plen, okkara paradís á jørð!
Komin í 40’ini er ikki frítt, at tankar mangan leita aftur har til sum alt upprunaliga byrjaði. Har sum ein…
Úr Vespuni, grein frá Jákup Emil Hansen
2002 Árið 2002 var eitt serligt ár fyri besta liðið hjá NSÍ. Fyri fyrstu ferð síðani 1986 vann felagið steypakappingina,…
U14 dreingir hjá NSÌ í steypafinaluni!
U14 liði hjá NSÌ megnaði týskvøldið at leika seg í steypafinaluna. Dysturin var ímóti EB-Streymi, og vunnu okkara røsku dreingir…
Smápiltar, Piltar og Gentur 14-17 leygardagin
Leygardagin vóru aftur nógvir dystir á skránni. Adrian Dalsá tók hesar myndirnar av dystum hjá smápiltum, piltum og gentur 14-17.…
U12-Dreingir: NSÍa vann silvur í FM-bólkinum
Endaumfarið hjá U12-dreingjum varð spælt í dag. Bólkur A1 varð spældur við Løkin í Runavík, og her varð spælt um…
U14 dreingir hjá NSÌ í steypafinaluni!
U14 liði hjá NSÌ megnaði týskvøldið at leika seg í steypafinaluna. Dysturin var ímóti EB-Streymi, og vunnu okkara røsku dreingir…
U16a hjá NSÍ liggja á odda
Fyrstu 4 dystirnir í landskappingini eru avgreiddir, og okkara dreingir hava vunnið allar sínar dystir og liggja á odda í…
U12 Gentur vunnu sín bólk
U12- genturnar spældu leygardagin seinasta umfarið í Gøtu. Tær spældu tveir dystir, ið báðir endaðu við javnleiki 1-1. Bjørk Nolsøe…
Gentur U14: Byrja at venja fríggjadagin
Hervið verður heitt á allar gentur (føddar 2001 & 2002), ið hava áhuga fyri fótbólti, um at møta við Løkin…
Smápiltar, Piltar og Gentur 14-17 leygardagin
Leygardagin vóru aftur nógvir dystir á skránni. Adrian Dalsá tók hesar myndirnar av dystum hjá smápiltum, piltum og gentur 14-17.…
Raskar U8-gentur á Eiði
Hvørt vikuskifti spæla fleiri hundrað NSÍ-arar dystir kring landið. Í morgun spældu okkara góðu U8-gentur kapping á Eiði. Tær vóru…
Børn undir skúlaaldur byrja í dag
Í dag, mikudagin 27. apríl, byrjar venjingin fyri børnum undir skúlaaldur. Vant verður á vøllinum við Løkin kl. 16-17. Minnist…


text:
- Publiceret den 03 septembur 2016
- Víst: 2383
Funnings kirkja - bygd 1847.
Sunnudagin 28.08.16. fóru fólk frá Gjógv til Funnings í kirkju - til gongu eftir Mannagøtuni. Tað var Emil Olsen, prestur, ið var komin við hugskotinum, og hann skipaði eisini fyri tiltakinum. Veðrið var gott, og eini 80/90 fólk vóru samlað uttan fyri Gjáar kirkju kl. 15 henda dagin. Umframt gjáarfólk og onnur, ið hava tilknýti til bygdina, so var eisini væl av øðrum fólki, ið vildi royna hesa søguligu upplivingina. Prestur beyð vælkomin, greiddi frá ymsum praktiskum og helt eina stutta bøn, áðrenn farið varð til gongu. Hann hevði orðað við meg um at siga nøkur orð við Líkstein - heimi undir Skarði, og tá ið vit fóru um markið í Funningshaga, skuldi Petur hjá Elspu (Petur P. Dahl) taka um endan. Eg visti á leið, hvat ið Petur fór at siga, og fyri at tað ikki skuldi verða ber endurtøka, so royndi eg at halda meg til Gjáarpartin: Gjáar kirkja er bygd í 1929, og skúlin í 1883. Lestur og onkur gudstænasta vóru í skúlanum, men allar tær kirkjuligu handlingarnar fóru fram í Funningi: dópur, konfirmatión, brúðarvígsla og jarðarferð. Kirkjugarðurin kom í 1918, og fyrsta líkið varð grivið í honum í 1919, so fyri ta tíð vórðu gjáarfólk grivin í Funningi. Líkið bleiv fyrst borið úr heiminum og heim á Heygarnar - til tann gamla garðin (Gamlagarð) - og sett á eitt pláss, ið nevndist Líkstaðurin. Heim higar bleiv sungið og fylgt, og víðari við líkinum fóru so berarar og syngjarar (aðrastaðni siga tey sangarar). Berararnir skiftust um at bera - tvær bátamastrar vórðu bundnar undir kistuna, so 10 kundu bera í senn - 5 hvørju megin. Bert eina ferð settu teir líkið frá sær í Gjáarhaga, og tað var heimi undir Skarði - á Líksteini. Haðani bleiv líkið so borið oman til Funnings og sett á ein stein, ið eisini eitur Líksteinur - skamt oman fyri Funnings bygd. Haðani bleiv so sungið oman í kirkjugarðin.
Tá ið farið varð til messu í Funningi, varð gingið heim eftir Mannagøtuni, men tey í Nýggjustovu, Jákupsstovu, Jógvansstovu og Sámalsstovu gingu niðan á Brekkur - niðan undir Klubban - og so heim eftir Rásini undir Skridnabrúgv, tí har var turrari at ganga. Tey gomlu, ið ikki hættaðu sær at taka ta tungu Hóvabrekku á veg aftur úr Funningi, steðgaðu við Kirkjustein í Hóvabrekku - haðani kemur Funnings kirkja undan. Her hildu tey so bøn, áðrenn tey raggaðu sær oman aftur til Gjáar. Hini gingu so oman ímóti Hóristeini - skamt oman fyri Gjáarportrið. Her skiftu summi skógvar - pyntaðu seg eitt sindur, áðrenn tey fóru oman í bygdina - og tí nevndu tey (kanska í spølni) steinin fyri Pyntistein (tvætlinavn siga funningsfólk!!). At ganga norðan fyri Ánna heim til Funnings var eisini vanligt í gomlum døgum, og í tí sambandinum er vert at nevna staðarnavnið Krossarnar - Heimi á Krossum - í Dalagerðinum, stutt heiman fyri Marknagarðin. Tað staðarnavnið kann goyma eina spennandi søgu, tí nøvn við "krossheiti" eru kend aðrastaðni í landinum við hesari frágreiðingini: Tá ið fólk - í gamlari tíð - gingu millum bygdir, kundu tey á ávísum støðum ganga seg fram á trækrossar, sum vóru settir upp - og haðanífrá kom bønhúsið ella kirkjan undan í teirri bygdini, gingið varð til, og her hildu tey eina lítla bøn. Á bygdagøtuni millum Kvívík og Hvalvík er Krossbrekka - haðani kemur kirkjan í Hvalvík undan. Heimi á Krossum kemur bygdin undan, men vit vita einki um nakað bønhús við Gjógv, men tó so - ein bygdarmaður hevur fortalt mær, at hann í eini søgubók hevur sæð bønhús við Gjógv nevnt.
Petur Dahl - við Líkstein í Funningi Neli og Jógvan Højsted
Tá ið vit komu heim á Skarð, vóru nøkur fólk úr Funningi komin hagar. Tey skuldu fylgjast við okkum oman til Funnings. Funningur eigur nógv góð frásøgufólk, og millum hesi fólk vóru Petur hjá Elspu (Petur Dahl) og Jógvan hjá Knúti á Geil (Jógvan J. Højsted) á Skarðinum. Teir báðir eru vitandi menn og fortaldu okkum ymiskt áhugavert á vegnum, men tað var Petur, ið hevði orðið, tá ið vit steðgaðu við Kirkjustein og Líkstein. Hann segði m.a. :
Hetta við at gjáarfólk komu til Funnings í kirkju, áðrenn kirkja kom við Gjógv, minnist eg sjálvsagt einki til, tí hetta var fyri mína tíð, men tey komu so higar til messu (til altars). Tá var tað soleiðis, at tey áttu messu aðru hvørja ferð, ið prestur var. Tey kundu taka nakað soleiðis til: "Vit eiga ikki messu í dag". Prestur var ikki so ofta - kanska einar seks ferðir um árið. Gjáarfólk høvdu føst tilhaldshús her í Funningi. Higar til okkara í Hvanngarðin komu tey hjá Debusi, tey hjá Elini á Bø og tey í Nýggjustovu. Tað er so ymiskt, hvussu tað verður sagt frá. Summi siga, at tey fingu ongan bita, áðrenn tey fóru í kirkju, men mamma segði, at her hjá okkum fingu tey ein drekkamunn, áðrenn tey fóru í kirkju. Men tá ið tey komu úr kirkju, fingu tey breyð, smør og søtsuppu - tað var fast - og tað var eisini fast til ervið. Gjáarfólk sótu í teimum innastu stólunum í kirkjuni. Tá ið menninir komu inn eftir gólvinum, høvdu teir húgvuna í hondini og løgdu hana upp á bitan, áðrenn teir settu seg niður. Áðrenn Gjógv fekk kirkjugarð í 1918, blivu gjáarfólk grivin her í Funningi. Var bátsveður, so kom líkið við bát. Her kann eg leggja aftrat, at í niðara enda á kirkjugarðinum, var eitt portur - eisini í mínari tíð - og tað portrið var til gjáarmenn at bera lík ígjøgnum, tá tey komu sjóvegis. (Her kann eg leggja aftrat, at ein kona, sum gekk við okkum til Funnings, segði tað, at á kirkjugarðinum í Kunoy vóru eisini tvey portur, og at annað var til fólkið av Skarði). Gjáarfólk og funningsfólk blivu ikki grivin hvørt um annað í kirkjugarðinum. Gjáarfólk blivu grivin norðan fyri kirkjuna, og tað kallaðu vit Gjáargrevsturin, men funningsfólk blivu grivin niðan fyri kirkjuna. - Tað, sum er oman við ánni - sunnan fyri kirkjuna - er ikki gamal grevstur. Tá var tað pliktarbeiði at gera kirkjugarð, og gjáarmenn vóru eisini her heimi. Tann fyrsti, ið er grivin har, er Jógvan á Fløtti (Joen Joensen, f. 1879). Jógvan datt í Gjónna og doyði og bleiv grivin her millum jól og nýggjár 1907. Tá í tíðini fóru tey ikki inn í kirkjuna við líkinum, men beint í kirkjugarðin, har tey blivu grivin. Nær tann skikkurin er avlagdur, veit eg ikki, men eg veit, at seinast í 1920unum fór lík fyrst í kirkjuna. Mamma segði tað, at tað vóru bara menn, ið komu til Funnings við líkinum, og tá ið líkið var komið í jørðina, fóru allir inn í kirkjuna - settu seg niður og boygdu seg framyvir, áðrenn teir fóru av stað aftur. Eg havi eisini verið við at borið lík til Gjáar, tá ið tað var brim við Gjógv. Tað var í 1954, at líkið av Dalberg kom upp á land her, og vit bóru tað niðan undir Fossabrúnna, har Benadikt kom eftir tí í lastbili sínum. Kistan stóð fatlað á tveimum bátamastrum. Vit vóru 10 um kistuna og høvdu eisini band upp um herðarnar. Tá ið lík kom til Funnings og skuldi til Gjáar, so bleiv sungið og fylgt úr fjøruni og niðan til Lið - til tey ovastu húsini - meðan kirkjuklokkan ringdi. Hetta var í mínari tíð. Nú vit tosa um tað kirkjuliga, má eg fortelja tykkum um eina hending, ið omma fortaldi fyri mær. Omma kallaðist Elspa Jóhanna Debes. Hon var fødd við Gjógv í 1865 og doyði í 1952. Omma segði soleiðis frá: Ein arbeiðskona í Ólastovu sá eina ferð ein blóðreyðan loga Eysturi á Skarði (Skúvadalsskarði). Login flutti seg spakuliga og steðgaði so á einum staði. Á hesum staði bleiv Gjáar kirkja bygd. Var tað ikki merkiligt? legði omma aftrat. Omma nevndi navnið á arbeiðskonuni og navnið á staðnum, har login steðgaði, men nøvnini havi eg gloymt.
Tá ið komið var til Funnings, stóð Funnings kirkja opin, og ein rúgva av fólki var komið saman at taka ímóti okkum. Nú var farið at regna, so vit skundaðu okkum í kirkjuna. Funningsfólk kenna nokk tann gamla skikkin - at gjáarfólk skuldu hava teir innastu stólarnar - tí tey høvdu sett seg uttarlaga og miðskips. Kirkjan var nærum fullsett, og áðrenn Emil, prestur, segði nøkur góð orð, sungu vit nummar 1 í Sálmabókini: Harra Gud, títt dýra navn og æra. At enda sungu vit nummar 390 í Sálmabókini: Himnafaðir vár vit biðja - og síðani blivu øll boðin niðan í skúlan til ein drekkamunn. Í skúlanum stóðu borð fylt við køkum av ymsum sløgum, so sjálvsagt fyltist skúlin líka heilt upp á loftið. Hetta var ein mikið hugnalig løta við kaffi og góðum práti. Jú, blíðskapurin í Funningi var stórur, og eg haldi, at tað merktist ein so hjartalig kensla aftan fyri tað heila - soleiðis sum tað sømir seg røttum grannabygdum. Tøkk eigi funningsfólk fyri tað - og fyri dagin í síni heild. Tað er gott at eiga góðar grannar.
-----
ps. Nøkur fóru til gongu oman aftur til Gjáar, fyri at túrurin skuldi verða fullkomin. Sum onkur tók til: "Tey gomlu fóru ikki í bil úr Funningi."
Myndir? bygdin.fo/myndasavnið/Til Funnings í kirkju.


text:
Varaborgarstjóri uttan veruliga ábyrgd !
Dan Klein --- 08.11.2012 - 11:33
Lesarabræv:
Vit eru mong sum fegnast um, at meirlutin í býráðnum nú er til reiðar at fara undir hart tiltrongda sambýlið fyri sinnisveik.
Og eg skilji eisini væl, at varborgarstjórin, sum borgari eisini fegnast um hetta avrikið hjá meirlutanum (saman við landsmyndugleikum) og at nú kann veruliga nakað henda her.
Tí tað kann ikki vera annað enn, sum vanligur borgari at Bogi fegnast um hetta. Hann vildi ikki vera við í meirlutanum, men hoppaði yvir til sínar “borgarligu” vinir, men tvíhelt um varaborgarastarvsheitið og hevur síðani næstan bert roynt at hegla niður á meirlutan, sum bert kann fatast, sum at hann als onga ábyrgd hevði av nøkrum sum “bara vara-”.
Nú, at hoppa “yvirum aftur” og taka sær eina stóra æru av hesum góða málið, er eftir mín hugsan beinleiðis “politiskt óerligt” og “den går ikke”, Bogi !
Takk fyri enn eitt megnarátak tit í meirlutanum í býráðnum !
Gunnleivur Dalsgarð


text:
Gøtudanskt
Gøtudanskt er málið sum føroyingar tosa, tá ið teir tosa danskt við eyðkendum føroyskum dámi. Tað sigst, at ein lærari úr Gøtu, hann livdi frá 1850 til 1930, tosaði eitt serligt litað danskt við einari rúgvu av føroyskum. Tað sigst, at lærarin tosaði hetta danska allastaðni, hagar hann fór, og soleiðis kann hugtakið hava spjatt seg. Kanska passar hetta. Kanska er hetta upprunin til hugtakið gøtudanskt, altso, at tað er bygdin Gøta, sum navnið sipar til; tó er eisini møguligt, at talan snøgt sagt er um navnorðið gøta, altso gadedansk.
Hetta er ikki standarddanskt, men eitt mál við sínum egnu reglum. Tað er úrslitið av teirri føroysku-donsku tvímælisstøðuni.


text:
Sum tit helst hava lisið á heimasíðu okkara HH-Support.com, so havi eg arbeitt sum ráðgevi fyri Sjóndepilinum síðan 1995, og tað starvið hevur gjøgnum árini givið mær hug at arbeiða nærum burturav við telduforritum til samskiftisbrúk fyri fólk við serligum tørvi.
Eg havi nú í nógv ár m.o. arbeitt við tí fantastiska forritinum CD-ORÐ, sum saman við føroysku teldutalunum er ein kærkomin hjálp hjá einum stórum parti av Føroya fólki.
Fyrstu ferð, eg hoyrdi um forritið og fekk kunnleika til hesi fólkini, var í 2005. Nýggja føroyska teldutalan var júst gjørd liðug og varð víst ( hoyrd?) fram í Norðurlandahúsinum í apríl mánaða.
Hendan teldutalan var fyrsta royndin at gera eitt vælvirkandi amboð til blind og sjónveik, og virkandi til at fremja hetta stórverk vóru nakrar eldsálir, ið veruliga brendu fyri hesa góðu sak, harímillum stjórin á Blindastovninum (nú Sjóndepilin) Karin Kass og Sjúrður Gullbein. Áhugafelagið, ið eigur rættindini til taluna, er Grunnurin Føroysk Teldutala. Teldutalan fekk eisini navn eftir "pápa" sínum, Sjúrður.
Hendan teldutalan var ikki av teim allarbestu, hon kundi vera nakað strævin at lurta eftir, serliga tá langir tekstir skuldu lesast upp - MEN - hon var á føroyskum!
Lærarin Hallgerð Hansen setti seg í samband við meg, tí hon hevði frætt um starv mítt og ikki minst nýggju teldutaluna. Hetta var fyrstu ferð, eg fekk kunnleika til fólk, ið ikki dugdu at lesa ella skriva, bæði børn og vaksin, sjálvt um tey høvdu gingið í skúla!
Hetta helt eg í fyrstuni vera løgið, men eg lærdi skjótt, hvussu stórur hesin trupulleikin er. Hetta var heldur ikki nakað, sum onnur fólk líkasum vildi góðkenna sum ein trupulleika, og frá Mentamálaráðnum var ikki nógv hjalp at heinta.
Hallgerð Hansen er eisini ein eldsál, ið saman við m.o. Anne Karin Kjeld hevði stovnað privat áhugafelag (Felagið Lesi- og Skriviveik), ið undirvísir fólkum, bæði børnum, vaksnum og tilkomnum, at lesa og skriva.
Hallgerð Hansen hevði longu tá roynt at brúka telduna sum amboð, men tíverri - tá høvdu vit onga føroyska teldutalu; so tá hon frætti um Sjúrða teldutaluni, heitti hon á Karini Kass, ið vísti hana víðari til mín at hjálpa.
Nú fekk eg eisini kunnleika til CD-ORÐ, og vit hjálptust at við at fáa Sjúrða taluna at virka saman við tí.
Fyri at gera eina langa søgu eitt sindur stytri, lærdi eg nógv meira um hetta góða forrit, og fyri fáum árum síðani gjørdi eg samstarvssáttmála við MikroVærkstedet, síðan 2014 MV-Nordic í Odense, ið framleiðir forritið.
Alt forritið er týtt til føroyskt, so tað nú hevur føroyska brúkaraflatu, og vit fingu loyvi frá eigaranum av teldutaluni at innleggja nýggju føroysku røddirnar, Hanna og Hanus, ið tá vórðu liðugtgjørdar, so nú hava vit eitt vælvirkandi CD-ORÐ á føroyskum.
Tað gleðiliga í øllum hesum er, at almennu Føroyar nú kenna til trupulleikan, nógvir lærarar hava nú fingið serútbúgving sum orðblindalærarar, og fjølmiðlarnir gera sítt til at upplýsa um lesi- og skrivitrupulleikar.
CD-ORÐ verður nú brúkt av nógvum skúlum og læristovnum, og kunnleikin breiðir seg dagliga til nógv fleiri.
Stuttligt hevði verið at hoyrt viðmerkingar frá foreldur og avvarðandi av børnum og vaksnum við lesitrupulleikum.
Høgni Højgaard
Far niðast á síðuni fyri at gera viðmerkingar!


text:
Húsdjór
Sært tú leysgangandi hundar, seyður á almennum-, sethúsa-, og vinnuøkjum o.a. og onnur djór á almennum økjum, kann hetta fráboðast til politistøðina á tlf. 35 14 48. Tað er altso ikki kommunan, ið er millumlið til aktingarmannin, men bert løgreglan.
Við heimild í løgtingslóg nr. 82 um hundar frá 19.juni 1990 § 3, stk. 2, og lóg nr. 171 frá 18. mai 1937 for Færøerne om hegn og markfred, umframt rættargangslógini, eru hesar reglur galdandi um upptøku av leysgangandi hundum og øðrum dýrum, umframt annað arbeiði.
Um upptøka er framd, verður kunngjørt her á heimasíðuni, um ikki er fráboðað beinleiðis til ánaran.
HUNDAR
Fráboðan um, at hundur gongur leysur á økjunum: gøtu, vegi, breyt ella øki, sum eru opinfyri vanligari ferðslu, verður givin politistøðini, sum gevur boðini víðari til aktingarmannin. Aktingarmaðurin tekur hundin upp, og boðar politistøðini nærri frá upptøkuni.
Hevur upptikin hundur fyrisett spjaldur, boðsendir politiið ánaranum. Hevur hann ikki innan tríggjar ferðir 24 tímar frá tí, boðað er frá, loyst hundin móti at rinda tey gjøld, sum staðist hava av upptøkuni,verður hundurin avhendaður ella avlívaður.
Hevur upptikin hundur ikki fyrisett helsi ella spjaldur, lýsir politiið eftir ánaranum. Hevur ánarin ikki innan tríggjar ferðir 24 tímar frá tí, boðað er frá ella lýst er í svørtu talvunum í kommununi, loyst hundin móti at rinda tey gjøld, sum staðist hava av upptøkuni, kann politiið avhenda ella avlíva hundin.
ONNUR DÝR
Seyður, ross, gæs, dunnur, høsn, kaninir og onnur dýr,sum politiið skal taka sær av sambært § 36 í lov om hegn og markfred og sambært rættargangslógini, verða tikin ímóti eftir áheitan frá politinum.
GJØLD
Aktingarmaðurin og løgreglan taka støðu til gjaldið, um ivamál eru, t.d. viðvíkjandi tali/aldri av djóri ella varðveitslutíð.
ÚTFLÝGGJAN
Útflýggjan av hundum og smádjórum fer fram á politistøðini tvær ferðir um dagin: kl. 09.00 og kl. 17.00 gerandisdagar. Tó verða seyður og stórdjór útflýggjað beinleiðis frá varðveitslustaðnum. Um djórið ikki verður heintað, tá avtalað er, hevur aktingarmaðurin ikki skyldu at útflýggja djórið, og ánarin hevur tí skyldu at gjalda meirkostnaðin og gera nýggja avtalu um útflýggjan við politiið.


text:
Tiltak: Afrikanska soul/gospel sangarinnan Joanita hevur konsert í Tøting
Byrjar
31. mar. 2017 kl. 21:00
Stað
Tøting í Syðrugøtu
Lýsing
Afrikanska soul/gospel sangarinnan Joanita, kemur til Føroya og í Tøting, við síni stóru og vøkru songrødd.
Joanita er búðsitandi í Danmark, og er gift føroyinginum Daniel Zachariassen. Tey leita nú aftur á tær gøtur, har maður hennara hevur traðka síni barnaspor, og fingið sín tónleikaliga íblástur.
Daniel spælir sjálvur trummur í bólkinum, ein bólkur ið telur heili 9 tónleikarar, har flest teirra eru føroyingar, búðsitandi í Danmark.
Joanita er væl kend í Gospel-umhvørvinum í Danmark og aðrastaðni við, har hon hevur ferðast í mong ár. Joanita hevur eitt nú sungi við nøvnum sum Etta Cameron, Don Moen og Alvin Slaughter. Joanita hevur somuleiðis havt heiðurin at syngja fyri Margrethu Drotning og Desmond Tutu.
Atgongumerki á 150 kr. (100 kr. fyri limir í Grót), fáast online her:
https://gfestival.fo/products
ella við dyrnar frá kl. 20.00.
Tónleikasamtakið Grót


text:
Bob de Jong
Bob Johannes Carolus de Jong (føddur 13. november 1976 í Leimuiden) er ein niðurlendskur ítróttamaður, sum íðkar skoyturenning á langteinum. Á 10000 metra-teininum hevur hann vunnið gull, silvur og bronsu á Vetrar-Olymisku leikunum, gull í 2006, silvur í 1998 og bronsu í 2010 og 2014. Í 1998 setti hann trý heimsmet , harav tvey vóru juniormet í 3000 metrum við tíðini 3:53.06 og í 5000 metrum við tíðini 6:37.55. Tíðin á 3000-metra teininum var somikið sakjót, at hon eisini rakk til heimsmet hjá teimum vaksnu. Hann hevur fleiri ferðir vunnið gull, silvur og bronsu heiðursmerki á HM.
Á netinum[rætta | rætta wikitekst]


text:
Kunningardagur: heilsugransking í FP7
8. juni verður ein spennandi kunningardagur um heilsugransking í sjeyndu rammuskránni, PF7, hildin í Brússel. Á kunningardegnum verður eisini møguleiki at hitta møguligar framtíðar samstarvsfelagar
Dagurin er fyriskipaður av ES-ráðnum fyri Gransking, og miðar eftir lýsa nýggju partarnar av heilsugranskinigini, sum eru í arbeiðsætlanini (work progremme) fyri 2011. Harafturat verður eisini kunnað um hvussu søkjast skal, og um hvussu samstarvsfelagar kunnu finnast.
Les meir um hvat er á skránni her.
Seinni verður meira kunning um tiltakið tøk her.


text:
Hyggið
Hyggið í vikuætlanina at vita, hvar næmingarnir skulu.
Hetta eru bólkarnir í ítrótti :
(Lærari: Jákup Jacobsen , Bólkur 2) :
Kristin Áarskarð, Kári á Grønastøð, Bjartur H. Harðarson, Eivindur Nysted, Adrian Lassen, Jógvan Olsen, Rógvi Olsen, Tórður Sirdal, Jógvan S. Syderbø, Aron B. Arnholdson, Davur O. Neshamar
(Lærarar: Anja, Jónfríð og Anna Elisabeth)
Birna í Beiti, Hanna Glerfoss, Randi M. Hansen, Sonja Joensen, Vár Johannesen, Evi Maria Josephsen, Noomi Justesen, Paula á Lakjuni,Sigrid Nysted, Vár H. Kjølbro


text:
Úrslit frá talvkappingini fyri børn í Løkshøll, sum var í gjár
ítróttur13-04-2017 - 21:16 - Jóanis Nielsen
Mikudagin, tá ið dupult-umfar var á skránni í Føroyameistaraheitinum í talvi, varð skipað fyri barna- og ungdómskapping millum umførini. Frálíku umstøðurnar í Løkshøll eru soleiðis , at meðan sjálvt FM verður telvað í høllini, er góða kantinan staðið, har telvarar og talváhugaði kunnu njóta ein góðan kaffimunn og fylgja við talvunum á stórskíggja. Barna- og ungdómskappingin bleiv hildin í kantinuni, og møttu 24 telvarar ymsa staðni frá. Hesi vórðu býtt í 3 bólkar, har tann yngsti (1. Og 2. Fl.) hevði 12 luttakarar, meðan 3-4. Fl. var 6 og elsti bólkurin eisini 6. Allir bólkarnir telvaðu 5 umfør uttan klokku og gekk tað bæði skjótt og væl at avgreiða.
Eftir lokna kapping bjóðaði Runavíkar Kommuna okkurt søtt og leskandi til luttakararnar, og virðislønirnar handaði borgarstjórin Torbjørn Jacobsen.
1.-2. flokkur:
Nr 1: Rókur Davidsen og Jóhan H. L. Í Horni við 5 stigum. Nr 3 Sverri Kárason og Filip Joensen 4 stig.
3.-4. flokkur:
Nr 1: Markus Jacobsen 5 stig, 2: Leivur Fonn 4 stig og 3: Poul Thomsen, Josva R. Konggaard 2 stig.
5. flokkur og eldri:
Nr 1: Árant Jacobsen 4 stig, 2: Hans W. Poulsen, Leroy Philbrow 3 stig.


text:
Orð og lag: Jógvan Lydersen
1. Í hesi tíð, sum vit liva í,
leikar hart á, sannast má
eitthvørt reisist í dag, í morgin fellur tað.
Tað tykist sum ótti, stúran tyngja hvørja sál.
Niðurlag: Eg vil vera við tann dag,
tá ið Jesus koma skal.
Tá hann brúður sína taka skal til sín.
Tá ið lív mítt her at enda komið er,
Harran eina skal tilbiðja
í endaleysa tíð.
2. Sjálvsøkin sál røkkur ei á mál
til ríki Guðs ein dag, nei, fá í lag
at søkja Hann, sum toldi spott og skam,
sum eftir tær leingist og vil varða teg hvønn dag.
3. Sum tjóvur á nátt kemur Harrin brátt
at taka síni heim í dýrd og gleim.
Vak nú tí – ger teg út til stríð!
Tú veitst ei, hvønn tíma Harrin koma skal.


text:
útiArkitektur í Føroyum...
Dreymar kunnu gerast veruleiki ...
Eisini í Føroyum geri eg hugnaligar lundir, sum bjóða innar...
Klikk á myndirnar fyri at síggja tær størri!
Alt frá einføldum uppritum til virtuelt 3D. Nær skal eg tekna títt uttandurarúm?
Sum havaArkitektur í Føroyum brúki eg í serligan mun mína vitan um linjur, skap og rúm, tá ið eg leggi meg eftir at skapa framsíggin útirúm, sum roynast væl.
Hugtøk sum nærvera, skýli og lívd eru við til at flyta markið millum úti og inni... Í alt ov mongun urtagørðum kennist tað, sum vit eru gestir - eg hugsi øvugt..! Hjá mær er vøksturin tann 'gesturin', sum skal leggja dent á og framala serligu arkitektonisku fatanina av urtagarðinum...
Føroyska veðurlagið er eingin forðing fyri at skapa innbjóðandi úttandurarúm, sum bjóða innar...
Vit bjóða okkara loysnir til sama prís sum í Danmark! Ring til mín á +298 78 78 03 og fá meira at vita.
Tað er bara hesin parturin av míni heimsíðu, sum er á føroyskum - restin er á donskum. Eins og eg tosi dansk, men skilji føroyskt.
© Copyright 2016 - CVR 29 12 47 60 - unikaHaver.dk Odder tlf 20 15 60 80 Frederikshavn tlf 21 68 22 80 klik os en mail


text:
Sláið Ring
Sláið Ring er landsdansifelag í Føroyum føroyskum dansi at frama. Felagið varð stovnað í 1978 í Havn.
Innihaldsyvirlit
- 1 Søga
- 2 Nevndin
- 3 Limafeløg í Sláið Ring
- 3.1 Klaksvíkar Dansifelag
- 3.2 Eysturoyar Dansifelag
- 3.3 Norðstreymoyar Dansifelag
- 3.4 Dansifelagið í Havn
- 3.5 Dansifelag Kaggans
- 3.6 Tøkum Lætt
- 3.7 Nólsoyar Dansifelag
- 3.8 Vága Dansifelag
- 3.9 Leikum Fagurt
- 3.10 Stígum Fast
- 3.11 Dansifelagið í Suðuroyar norðaru helvt
- 3.12 Tvøroyrar Dansifelag
- 3.13 Jómsvíkingar
- 3.14 Sumbiar Dansifelag
- 3.15 Dansifelagið á Látrinum
- 3.16 Fótatraðk
- 4 Keldur
- 5 Ávísingar úteftir
Søga[rætta | rætta wikitekst]
Tað var Sumbiar Dansifelag sum tók stig til at kalla øll dansifeløgini til fundar við atliti til at seta á stovn eitt landsdansifelag sum var fyri øll dansifeløgini í Føroyum, hesin fyrsti fundurin var 8. apríl 1978. Stovnandi aðalfundur varð hildin 27. mai 1978 í fyrilestrarhøll Fróðskaparsetursins í Havn. Øll dansifeløgini vóru umboðaði á hesum fundi.
Fyrsta nevndin í Sláið Ring[rætta | rætta wikitekst]
- Jógvan A. Johannesen, Stígum Fast, Dalur
- Christoffur Joensen, Jómsvíkingar, Vági
- Jákup Olsen, Dansifelagið í Suðuroyar norðaru helvt, Sandvík
- Tórstein Niclasen, Vága Dansifelag, Miðvági
- Janus Egholm, Norðstreymoyar Dansifelag
- Joen Hendrik Joensen, Sumbiar Dansifelag
- Høgni Mohr, Dansifelagið í Havn
Nú (2011) eru 16 limafeløg í Sláið Ring. Talið av einstøkum limum er umleið 2000.
Nevndin[rætta | rætta wikitekst]
- Rasmus A. Joensen, Tøkum Lætt, formaður.
- Jónleif Johannesen, Klaksvíkar Dansifelag, næstformaður.
- Birgir Djurhuus, Dansifelagið í Havn, kassameistari.
Limafeløg í Sláið Ring[rætta | rætta wikitekst]
Klaksvíkar Dansifelag[rætta | rætta wikitekst]
Klaksvíkar Dansifelag varð stovnað í 1954, 220 limir. Aðalfundur í apríl. (Dagf. 29/10-08) Adr. Postsmoga 309, FO- 700 Klaksvík.
- Formaður og umboðsráðslimur: Heini Mohr, Klaksvík
- Næstformaður og umboðsráðslimur: Arni Sólheyg, Klaksvík
- Skrivari: Ása Petersen Mørkøre, Klaksvík
- Kassameistari: Magnus Magnussen, Klaksvík
- Varaumboðsráðslimur: Jónleif Johannesen, Klaksvík
Eysturoyar Dansifelag[rætta | rætta wikitekst]
Eysturoyar Dansifelag varð stovnað 29. okt. 1969, 110 limir. Aðalfundur í januar. (Dagf. 22/01-11)
- Formaður og tiltakslimur í S.R.: Kathrina Hansen, Norðskáli
- Næstformaður: Andrass Hansen, Norðragøta
- Skrivari: Jens Dalsgaard, Glyvrar
- Kassameistari: Anna K. Sørensen, Syðrugøta
- Nevndarlimur: Margreta Knudsen, Nes, og Kára Rasmussen, Strendur
- Umboðsráðslimur: Elin Henriksen, Lágarvegur 15, 490 Strendur
Norðstreymoyar Dansifelag[rætta | rætta wikitekst]
Norðstreymoyar Dansifelag varð stovnað í 1972, 100 limir. Aðalfundur í apríl. (Dagf. 9/9-10).
- Formaður: Heini Holm, Kvívík.
- Næstformaður: Steinbjørn Magnussen, Tjørnuvík
- Skrivari og Kassameistari: Eydna í Homrum, Streymnes
- Umboðsráðslimur: Maria Kristiansdóttir, Kollafjørður
Dansifelagið í Havn[rætta | rætta wikitekst]
Dansifelagið í Havn varð stovnað í 1952, 120 limir. Aðalfundur í oktober. (Dagf. 16/5-13).
- Formaður: Niels á Velbastað, Velbastaður
- Næstformaður, skrivari: Birgir Djurhuus, Tórshavn
- Kassameistari: Heini Mortensen.
- Janus B. Kamban, Johild Kamban, Jóhanna Krosstein og Katrin Gullbein.
Dansifelag Kaggans[rætta | rætta wikitekst]
Dansifelag Kaggans varð stovnað 26. 11. 1980, 70 limir. Aðalfundur í September. (Dagf. 22/08-10)
- Formaður, Sørin Sørensen, Djúpagilsvegur 18,188 Hoyvík
- Skrivari: Borghild Ellefsen
- Kassameistari: Bjarne Rasmussen, Tórshavn
- Umboðsráðslimur: Regin Eikhólm, Tórshavn
Tøkum Lætt[rætta | rætta wikitekst]
Tøkum Lætt varð stovnað í 1993, 273 limir. Aðalfundur í september/oktober (Dagf. 08/11-08).
- Formaður og varaumboð.: Andreas Sigurstein, Tórshavn
- Skrivari: Jóna Jimenez, Tórshavn
- Kassameistari: Randi Olsen, Tórshavn
- Umboðsráðslimur: Rasmus A. Joensen, Tórshavn
Nólsoyar Dansifelag[rætta | rætta wikitekst]
Nólsoyar Dansifelag var endurstovnað 1994, 50 limir. (Dagf. 17/09-08).
- Formaður og umboðsráðslimur: Erlendur Simonsen, Hvítanes
- Næstformaður: Ingun Jacobsen, Nólsoy
- Skrivari: Hilmar Joensen, Nólsoy
- Kassameistari og eykaumboðsráðslimur: Kaj Olsen, Nólsoy
Vága Dansifelag[rætta | rætta wikitekst]
Vága Dansifelag varð stovnað 1. des. 1976, 120 limir. Aðalfundur í februar. (Dagf. 14.05.2010).
- Formaður: Edvard í Skorðini Joensen, Sandavágur
- Næsformaður og umboðsráðslimur: Paula Vilhelmsen, Sandavági
- Kassameistari og varaumboðsráðslimur: Anna E. Jacobsen, Miðvágur
Leikum Fagurt[rætta | rætta wikitekst]
Leikum Fagurt varð stovnað í 1980, 102 limir. Aðalfundur í oktober. (Dagf. 26/08-09).
- Formaður og varaumboðsráðslimur: Atli Dalsgaard Skálavík
- Næstformaður: Tummas Løkja, Sandur
- Skrivari og kassameistari: Annika Olsen, Sandur
- Nevndarlimur: Elna Joensen.
Stígum Fast[rætta | rætta wikitekst]
Stígum Fast varð stovnað í 1971, 150 limir. Aðalfundur millum jól og nýggjár. (Dagf. 12/11-06).
- Formaður og varaumboðsráðslimur: Óli Nolsøe, Dali
- Næstformaður Helga Poulsen, Dali
- Skrivari og kassameistari: Jóanes Johannesen, Dali
- Umboðsráðslimur: Oddvør Johannesen, Dali
Dansifelagið í Suðuroyar norðaru helvt[rætta | rætta wikitekst]
Dansifelagið í Suðuroyar norðaru helvt varð stovnað í 1974, 71 limir. Aðalf. í februar. (23/08-09).
- Formaður, skrivari og kassameistari: Rannveig Hovgaard, Sandvík
- Næstformaður: Jákup Kjærbo, Sandvík (andaðist í 2010)
- Umboðsráðslimur: Vígdis Sigmundsdóttir, Tvøroyri
- Varaumboðsráðslimur: Levi Niclasen, Hvalba
Tvøroyrar Dansifelag[rætta | rætta wikitekst]
Tvøroyrar Dansifelag varð endurstovnað í 1983 (1958), 90 limir. Aðalf. í februar. (Dagf. 11/11-06).
- Formaður og umboðsráðslimur: Ketty Andreasen, Líðin, Øravík
- Næstformaður: Maria Steinkross
- Skrivari Ketty N. Petersen, Tvøroyri
- Kassameistari: Guðrun Petersen, Tvøroyri
- Varaumboðsráðslimur: Bryndis Thomsen
Jómsvíkingar[rætta | rætta wikitekst]
Jómsvíkingar varð stovnað í 1976, 110 limir. Aðalfundur í januar. (Dagf. 19/11-03).
- Formaður og kassameistari: Mikala í Trøðini, Vági
- Næstformaður: Jonna Holm, Porkeri
- Skrivari og umboðsráðslimur: Arnfinnur Bjarkhamar, Vági
- Kassameistari: Jón Vilhelm, Vági
- Nevndarlimir: Annie Debess, Hans Debess og Erland Stenberg
- Eykaumboðsráðslimur: Elsy Joensen, Tórshavn
Sumbiar Dansifelag[rætta | rætta wikitekst]
Sumbiar Dansifelag varð stovnað í 1966, 120 limir. Aðalfundur august 2010. (Dagf. 29/9-10).
- Formaður: Sigrun Poulsen, Sumba
- Næstformaður og umboðsráðslimur: Hildur Vestergaard, Sumba
- Kassameistari: Tove Kjærbo, Sumba
- Skrivari: Magnus Jensen, Sumba
- Aðrir nevndarlimir: Gudmund Poulsen, Leif Lisberg og Ninna Vestergaard
Dansifelagið á Látrinum[rætta | rætta wikitekst]
Dansifelagið á Látrinum varð stovnað 18. 09. 2001, 80 limir. Aðalfund í september. (Dagf. 11/08-10).
- Formaður: Marjun í Kollsbyrgi, Eiði
- Kassameistari: Dorthea Sørensen, Eiði
- Skrivari: Magnina Poulsen, Eiði
- Umboðsráðslimur: Regin Elingsgaard, Svínáir
- Varaumboðsráðslimur: Bjarki Skaale, Eiði
Fótatraðk[rætta | rætta wikitekst]
Fótatraðk varð stovnað 1988, limir 53. Aðalfundur er í februar. Fótatraðk hevur heimstað í Keypmannahavn í Danmark. Tað eru mest ung føroysk lesandi ið eru limir har, men eisini aðrir føroyingar, ið búgva niðri. (Dagført 2010).
- Formaður: Róald Johannesen
- Skrivari: Ólavur Eysturdal
- Kassameistari: Jógvan Páll Simonsen
- Tiltakslimur: Astrid Johannessen
- Tiltakslimur: Halla við Høgadalsá[1]


text:
Undir Hotel Hafnia og í Kaspartúninum mitt fyri á Áarvegnum í Havn var tjúkt av fólkið í morgun. Ilt var at siga, hvaðan tey komu, tí eingin mælti eitt orð. Tey stóðu bara og hugdu niður í gonguteigin.
Tá eg kom nærri varð greitt, at tey leitaðu eftir ókeypis internetsambandi. Tað bar boð um, at tey komu av einum ferðamannaskipi, har wi-fi sambandið sigst verða ógvuliga dýrt, ja so dýrt at ávarað verður ímóti tí, sum til dømis umborð á Norrönu.
Stuttligt er at síggja, hvussu ferðafólk beinanvegin laga seg til nýggjar tíðir og nýggjar møguleikar í øllum havnum og býum í verðini. Giti, at í dag fóru fleiri ferðafólk ein gongutúr at uppliva býin sjálvi við egnum iPad ella iPhone í hondini. Giti samstundis, at færri munnu fara gamla obligatoriska busstúrin út úr býnum og til nærmastu bygdirnar at hoyra ivasamar víkingasøgur.
Men kanska er ferðavinnan enn føst í gomlu ferðavinnuhevdini, at kroysta seg í ein buss, koyra út og koyra heim, kanska við einum fotostoppi. Í hvussu er unni eg fremmanda ferðafólkinum munandi betur at ganga í Havnargøtum uppá egin hond og bara uppliva fólkið og býarskotini. Sleppa vit lokalu í størri mun at møta tílíkum ferðafólkum í gøtunum, heldur enn at síggja súsandi bussar, sum einki leggja eftir sær í smábygdunum, so er eitt nýtt ítøkiligt vakstrarlag at síggja í Havnargøtum.
Ítøkiliga vakstrarlagið sæst tá stór ferðamannaskip vitja Havnina. Í dag er tað týska Mein Schiff 3, sum er næstan 300 metrar langt og tekur 2500 ferðafólk. Skipið kom í morgun úr Reykjavík og fer longu avstað aftur í kvøld til Skagen.
Starvsfelagin Pól og eg koyrdu ein túr at heilsa uppá ferðafólk, og ætlaðu at enda í Álakeri, har Jústines ger motorin kláran umborð á Brandan.
Men ein liður var eftir á túrinum. Sonur Pól, Jóan Pauli, byggir hús í Brøttulíð. Meðan hann siglur burturi í øðrum londum parkera vit niðanfyri, í Grønulíð, og minnast grønu Mikkjalstrøð og reksa upp, hvør búði í hvørjum húsum her um leiðir. Og áðrenn vit vita av, standa vit í túninum á húsunum, har vit búðu í 1965 til 1971. Hvarvið 12 var adressan. Pól tók myndina uttan at eg varnaðist. Og so varð søgan í gomlu Havnini úti. Snipp, snapp - Hvarvið!


text:
UTC er stytting fyri Coordinated Universal Time (í grundini Universal Time, Coordinated). Raðfylgjan á bókstøvunum er býtt um fyri hvørki at fylja raðfylgjuni í ensku (CUT) ella fronsku (TUC)orðingini. Samstundis er heitið eisini farið at líkjast astronomisku tíðareindini UT1.
UTC er mestsum sama tíðareind sum GMT (Greenwich Mean Time). Tó er UTC nógv neyvari tíðareind, tí UTC er ein samskipan av fleiri ymiskum atomurum. UTC (og GMT) verður eisini kallað Zulutíð eftir bókstavinum Z í morsialfabetinum. UTC er grundeindin í tíðarfesting í heiminum.
Tíðarfestingin í ymsum londum verður so ásett í tímum, sum antin verða lagdir afturat UTC (eystanfyri 0 stig longdarásin) ella drigin frá UTC (vestanfyri 0 stig longdarásin. Danmark hevur soleiðis UTC +1 um veturin og UTC + 2 um summarið (summartíð). Ísland hevur UTC minus 1.
Føroysk tíð er UTC (ella GMT) um veturin. Summartíð er UTC pluss 1 tíma.


text:
Danski orkumálaráðharrin á orkuráðstevnu í Føroyum
24. mars 2017
Danski orkumálaráðharrin, Lars Christian Lilleholt, verður eitt av høvuðsnøvnunum á orkuráðstevnuni, “Frá olju til vind”, sum Sambandsflokkurin skipar fyri, fríggjadagin 7. apríl, á Østrøm. Har fer hann at umrøða orkupolitikkin í Danmark og ES
Lars Christian Lilleholt hevur verið orkumálaráðharri í Danmark síðan 2015 og fer at umrøða danska orkupolitikkin og hvørji politisk mál eru i Danmark og ES innan orkuøkið.
Danmark hevur seinastu 40 árini megnað at lagt sín orkutørv um frá at verða djúpt tengt at oljuni frá Miðeystri til at vera eitt av grønastu og mest orkueffektivu londunum í heiminum.
Samstundis er samfelagsligi týdningurin av orkusektorinum alsamt vaksin og altjóða áhugin fyri donskum orkuloysnum er sera stórur.
Úrslitini innan orkuøkið í Danmark seinastu 40 árini eru skapt í einum neyvum samspæli millum politisku skipanina og vinnuna, har politisku avgerðirnar á orkuøkinum hava megnað at skapt røttu karmarnar fyri eini menning á heimamarknaðinum og vinnan hevur megnað at brúkt karmarnar fult út.
Á orkuráðstevnuni fer landsstýriskvinnan í orkumálum, Sirið Stenberg, eisini at taka lut og røða um, hvørjar politiskar ætlarnir Landsstýrið hevur á orkuøkinum.
Umframt Lars Christian Lilleholt, orkumálaráðharra í Danmark, og Sirið Stenberg, landsstýriskvinnu í orkumálum, fer Thomas Nolsøe Danielsen, formaður í orku-, veitingar- og klimanevndini hjá Fólkatinginum, at taka lut og røða um orkupolitikkin í Danmark og ES.
Meira kunning við útgreinaðari skrá verður send út seinni.
Á myndini eru, f.v.: Magni Laksáfoss, næstformaður í Sambandsflokkinum, Lars Christian Lilleholt, ráðharri, Bárður Nielsen, formaður í Sambandsflokkinum og Thomas Danielsen, fólkatingsmaður fyri Vinstra og formaður í orku-, veitingar- og klimanevnd Fólkatingsins
Les meira: Spennandi skrá fyri orkuráðstevnuna - Frá olju til vind
Les meira: Magni Laksáfoss greiðir frá um orkuráðstevnuna
Les meira: Altjóða serfrøðingur á orkuráðstevnu í Føroyum
Les meira: Orkuráðstevna - Frá olju til vind
RN
Aftur


text:
Elsebeth Dahl - dóttir Binu á Skipinum (Jacobina A. Dahl, f. Djurhuus, 1926) - hevur eitt fult skrivihefti, sum mamma hennara hevur skrivað í landalæru, meðan hon gekk í skúla hjá Kallsoy. Bina er dóttir Elspu í Stólpa, f. 1899 og Hans á Skipinum, f. 1905. Á permuni stendur, at Bina er 11 ár, so heftið er skrivað í 1937. Hetta er eitt sera áhugavert hefti, sum eisini viðger mangt og hvat áhugavert og bygdasligt, sum er nútíðarmenniskjanum púra fremmant og óviðkomandi. Bina hevur eina flotta hondskrift, og tekningarnar eru eisini fínar. Eg havi spurt onkrar javnaldrar hjá Binu, um tey eiga eina sovorðna bók - ella um tey minnast nakað til hetta. Jú, nøkur minnast hetta væl, men ikki eri eg komin fram á nakran annan, ið eigur eina slíka bók. Anna, f. Sivertsen (1925) í Fornanum, sum býr í Vestmanna og er eitt ár eldri enn Bina, minnist væl landalærutímarnar hjá Kallsoy, og at tey skrivaðu og teknaðu alt møguligt: bygdina, fuglar, fiskar og nógv annað. Anna fortaldi fyri mær, at Bina á Skipinum og Poula, f. Joensen (1926) hjá Onnu Malenu sótu saman í skúlanum. Tær vóru bestu vinkonur og spældu eisini altíð saman aftan á skúlatíð.
Hetta avritið, ið eg havi fingið frá Elsebeth, er heldur kámt í støðum, men við einum góðum vilja er tað mesta lesandi. Føroyar vera sera gjølla viðgjørdar. Allar bygdir vera nevndar við stuttum og - fyri nútíðina - eisini stuttligum viðmerkingum. Vit kunnu lesa um sýslurnar, fólkatal, stjórnarskipan, skúlaskipan, vegir, vitar, telefonlinjur, neyt og seyð, skipatal, toskaveiðu, grindavágir (ikki hvalvágir, ið nú verður sagt) o.m.a. Sjálvandi fær heimbygdin nakrar neyvari og drúgvari viðgerð. Her kanst tú hoyra sagnir, lesa um kirkjuna, bjargaferð og síggja kort av bygdini. Parturin, ið nevnist "Jørðin við Gjógv", er nakað fyri seg. Her sæst millum annað, at Gortra er størsti eigari í bygdini við 16 gyllum - stavnin framman fyri Rætt og Jógvansstovu við ávikavist 15 og 14 gyllum. Okkum menniskjum so líkt, so var eg spentur at vita, hvussu nógva jørð VIT áttu. Skuffandi úrslit, tí niðast á listanum, millum aðrar fæloysingar, stendur: Karl Jacob - 0 gyllin!!!
Skúlin og samfelagið eru ómetaliga nógv broytt,síðani hesir landalærutímarnir rungaðu í skúlanum hjá Kallsoy í 1930unum, og so mikið størri fongur er tað at kunna líta aftur um bak við hesi bókini á telduskíggjanum. Gev tær stundir at kaga í hana, tí uttan iva dettur tú niður á eitthvørt, ið hevur tín áhuga.
Gjógvin
Nakað er skrivað um Gjónna, ótalligar myndir eru tiknar av henni – og bygdini hevur hon givið navn. Gjøgnum øldir hevur tíðarinnar tonn evnað hana til - skrætt bitar úr henni og flutt steinar higar og hagar. Á teimum elstu myndunum kunnu vit ímynda okkum, hvussu hon sá út, tá ið menn í smáum fóru undir at bøta um lendingarviðurskiftini. Vit síggja, hvussu torført tað man hava verið hjá teimum gomlu at røkt sjógvin, og vit skilja so sera væl, at teir hava lagt doyin á at fáa lendingarviðurskiftini so fræg, sum til ber, tí sjógvurin var sjálvt grundarlagið fyri, at nakað lív var í bygdini.
Seinnapartin í 20. øld fóru menn av álvara undir at bøta um viðurskiftini í Gjónni. Í tingtíðindum sæst, at í 1879 hevur tingið játtað studning til spæl at draga bátar við. Hetta spælið var eitt sonevnt "gangspæl" og stóð uppi á Gjónni. Til aksil varð akkersstokkurin av Saksunarskipinum brúktur. Jóan Jacob Olsen (vanliga nevndur Olsen), f. 1859, setti akkerstokkin upp av fyrstan tíð.
Í 1898 hevur tingið játtað studning til tilfar og formansløn at sprongja steinar burtur við lendingina, og í 1901 er aftur umsókn í tinginum um studning at bøta um lendingina.
Símun Jacob Joensen, f. 1882, úr Oyndarfirði, var arbeiðsformaður ta fyrstu tíðina, tá ið teir bøttu um viðurskiftini í Gjónni. Hann arbeiddi ikki leingi í Gjónni, men hann stóð fyri arbeiðinum, tá ið tann niðara kleivin norðanfyri var gjørd, og tí fekk hon navnið Oyndfjarðarkleivin (úttalað Oynnfarakloyvin).
Undir seinna heimsbardaga fór stórarbeiði fram í Gjónni, og tá var Anton á Klá formaður. Tá var Gjógvin "gjørd", sum eldri fólk taka til. Gjógvin varð slættað - fleiri kleivar gjørdar - nýggjar trappur og nýtt spælhús á Gjónni. Í 1949 kom motorspæl í húsið á Gjónni. Vognskinnarar vórðu lagdir oman í Gjónna, so tað skuldi vera so lagaligt sum gjørligt at flyta fisk og vøru úr Gjónni. Sivert Martin á Fløtti stóð fyri hesum partinum av arbeiðinum, og hann hevði essuna standandi á Gjónni og brúkti hana har til at boyggja skinnararnar við.
Seinni er nýtt hús við el-spæli sett í Øskuni, og eisini er nýtt prýðiligt spælhús við almennum wc komið á Gjónni.
Alt gott er at siga um hesar broytingar, men eitt stendur eftir: nátúran hevur goldið sín prís. Gamlir menn kunnu sita á trænum undir tí nýggjasta spælhúsinum og hyggja oman í Gjónna og greiða okkum frá ymiskum, men hetta verður ber myndatala, tí plássini eru burtur. Klovin, Myrkhelli, Tíggjundakrubban, Skúlakrubban, Kettuborðið og onnur liva bert í hugaheimi teirra. Vit skilja væl, at tey flestu plássini máttu dvína, men tað hevði t.d. borið til at varðveitt Tíggjundakrubbuna og Skúlakrubbuna?
Tað er trupult at staðfesta nøvnini á plássum, ið eru ruddað burtur. Kortini hava vit at royna at gera tað, tí staðfestingin kann so í øllum førum minna okkum á, hvar hesi plássini hava verið.
Tey einstøku nøvnini í Gjónni eru at finna í partinum Staðanøvn, og har eru eisini ymsar frágreiðingar at síggja.
Her fara vit at enda at siga eitt sindur um málbrúkið í sambandi við sjálvt navnið Gjógv/Gjógvin. Gjógvin hevur navngivið bygdina, og í tilknýti til bygdarnavnið verður sagt gjáarfólk - við Gjógv – frá Gjógv - og til Gjáar
Í tilknýti til Gjónna verður sagt - í Gjónni og úr Gjónni - á Gjónni og av Gjónni - oman í Gjógv ella oman í Gjónna - niðan á Gjógv ella "niðan á Gjónna - niðri í Gjógv ella niðri í Gjónni - uppi á Gjógv ella uppi á Gjónni ella bara á Gjónni.
Áin hevði alt at siga fyri bygdina fyrr. Vatnvánirnar í húsunum vóru so vánaligar, at áin var álitið. Øll klæðini blivu skolað í ánni, og so fingust tey við fisk og grind og vembur – og eingin hugsaði um ella tosaði um, at áin var skitin, men nú skal alt vera so reint, at eingin brúkar ánna til slíkt longur. Skitin má hon hava verið – bygdin var full av opnum køstum, og rennurnar fór beint í ánna – tað er ikki meir at siga um tað. Eg veit einki navn uttan Stórá um ánna, sum rennur í gjøgnum bygdina. Eg havi sæð navnið Dalá á onkrum korti, men tað er ikki eitt navn, ið er brúkt millum gjáarfólk. Tann niðasti hylurin í ánni eitur Niðasti Hylur.
Tá ið tað var kyrt, og tað fløddi niðan í hylin, tá plagdu vit at fáa eyrriður har summarkvøldini. Tær komu niðan í tann lítla fossin, ið er har, og so kundu vit taka tær við glúpi. Í krókinum – har áin rennur norðurvið – har var eitt pláss, ið Fjørubátarnir plagdu at lata sær vatn upp í kaggarnar, og tá ið teir komu aftur av útróðri løgdu teir seg á knæ har at fáa sær ein vatnsopa. Teir niðastu løgarsteinarnir tvørtur um Grunnisakrógv lógu júst har niðri, so man leyp tvørtur um tað plássið, ið teir plagdu at fáa sær vatn úr. Har var so gott at koma um ánna, men nú er alt broytt har, tí tá ið vegurin kom í 1959, og gravkúgv var í bygdini, so var hildið, at klókast var at fáa hana at rudda ánna, tí hon var so ring at halda rein. Gravkúgvin var eisini her niðri í ánni, men eg haldi ikki, at tað var nakar bati. Nú er verri at koma um ánna á Grunnisakrógv. Eg kann ikki peika á nakað ávíst stað og siga, at har er Grunnisakrógv. Økið frá ruskplássinum og yvir um ánna verður kallað Grunnisakrógv. ”Hann fór um ánna niðri á Grunnisakrógv”, kundi vera tikið til. Tað var vanligt fyrr at tveita alt møguligt burturkast í ánna, og tað nógva endaði her niðri. Eg havi hugsað tankan, at kanska hava teir avhøvdað fisk í fjøruni og so laðað grót rundan um høvdini – sum kráir – og at navnið hevur okkurt við tað at gera. Hetta plássið, beint niðri undir ruskplássinum, kalla vit Niðri í Sandsgarði. Her er eisini nógv broytt – her var ein hampuligur hylur, og brimið legði nógvan sand niðan her, og navnið man hava okkurt við tað at gera. Sandurin var grovur, og lítil dugur var í honum, so hann var mest brúktur sum neyðhjálp, tá ið eingin annar sandur var við hondina. Nú eru vit á Hólmanum.
Áin rann fyrr fyri tað mesta norðan fyri Hólman, so tað var lítið meir enn ein grøv her niðanvið sunnan fyri Hólman. Eingin – ella øll – áttu Hólman, men hann hoyrdi til Suðurhelvt, av tí at tað var bara ein lítil grøv sunnanfyri. Hetta var geil, so neytini gingu oman og niðan her, og her var so mikið stórur sandur, at teir smíðaðu bátar her. Geilin gekk omanvið norðan fyri gomlu Jákupsstovu, og tá ið hon kom oman til Jógvansstovuhjallin, fór hon niðurav har og niður í ánna – oman við bakkanum – oman í fjøruna – eystur undir bakkanum – eystur mót Garðará – niðan við Garðará – og so tvørtur um ánna við Smiðjutoft - har Lena á Bø hevði rabarbugarð – og so út í hagan har. So er tað Høvdafossurin, og hann man hava fingið navn av hasum høvdanum, ið stingur út úr har. Vit høvdu onkur nøvn her rundanum. Undir sjálvur klettinum kalla vit undir Skørini. Har sóu vit sílini og eyrriðurnar liggja. Handari - undir tí norðara bakkanum – er ein lítil kneysi við eini vík innanfyri. Tað kallaðu vit yviri í Víkini. Yvir av fossinum kemur Ovari Hylur, so kemur Ovasti Hylur – yvir av hoyggjhúsinum hjá Óla. Tað plássið – har mann loypur um ánna – har gongur ein sloka niðurí – og tað róptu vit Slokan. Áh, tær eyrriður, ið eru tiknar her niðri við glúpi, tá ið áarføri var um heystarnar. Mann kundi t.d. síggja eina ella tvær, men so blivu tær burtur, og tá kundi mann fáa tær í Ovara Hyli ella í Ovasta Hyli. Uppi á fossinum – uppi á Høvdanum – har sum áin er smalst, var so grúiliga gott at leypa tvørturum um sumrarnar, har var einki hált, mosi báðumegin, so tað var púra vanligt at fara um ánna á Høvdanum, sum vit kallaðu tað. Tá ið vit í Nýggjustovu ella teir Niðri í Geil høvdu verið á útróðri, so plagdu vit at greipa fiskin og vaska hann í ánni. Har var ein so góður hylur á Høvdanum – og vit kallaðu tað at fara inn á Høvdan. Heiman fyri hetta lopið – á tí hægsta sunnan fyri ánna – var ein barkkulla, sum var blivin einar 8 cm djúp. Har bardu tey bark við einum blágrýtissteini, áðrenn barkið fór í pottin. Hesa barkkulluna brúktu tey Niðri í Geil, Nýggjustova, Jákupsstova, Jógvansstova og kanska eisini tey Inni í Stovu. Tann barkkullan sæst ikki, tí har er grót laðað, so áin, ið hevði so lætt við at koma upp á bakkan, ikki skuldi koma á hjallin Niðri í Geil. Her undir Jákupsstovu er Jákupsstovuáin, og hasin stóri steinurin í ánni eitur Steinurin í Jákupsstovuánni. Abbi (Jóhan í Nýggjustovu, f. 1858) hevði eisini eitt annað navn her. Hann kallaði tað inn í Guddá. Navnið kann vera komin av Guruni í Jógvansstovu (Guren Christine Knudsdatter , f. 1789). Handa hellan beint heiman fyri Jákupsstovuánna kallaðu vit Hellan í Jákupsstovuánni. Hesir steinarnir, sum standa á rað her yvir um ánna, síggja næstan út til at vera lagdir. Tað verður sagt, at her bleiv farið um ánna, áðrenn nøkur brúgv kom. Tað lógu rekatrø eftir steinunum. Undir Blásastovu verður kallað Blásastovuáin, og í helluni har eru eisini barkkullur, sum Blásastova, Sámalsstova og tey niðaru húsini norðanfyri brúktu. Tær kullurnar síggjast. Hasir kongarnir, sum síggjast yvir av Blásastovu, hava sína søgu. Teir settu fjalar ímóti hasum kongunum og veittu so vatnið úr Stórá í Myllánna, sum er norðan fyri hoyggjhúsini í Gortru og hjá Debusi. Tað vatnið brúktu teir til at dríva mylluna, ið stóð niðri í Tøðuni. Nokkso fitt av vatni rann har, tað eg minnist, tí tá ið tað var eldur í hoyggjhúsinum hjá Petur Juliusi, mannaðu vit okkum við spannum líka frá hoyggjhúsinum og oman í Myllánna og handaðu vatn úr einum hyli har – og hylurin minkaði ikki, so mikið nógv rann tá. Ikki minnist eg nakað til mylluna í brúki, men eg minnist, at abbi hjálpti upp á hana. Hann gjørdi ein nýggjan myllustokk og kubbaði einar tjúgu sentimetrar av honum, sum eg slapp at brúka til stabba at sita á – eg hevði hann í køkinum. Seinnu goymdu teir krút í mylluni, men ein dagin fór hon av vindi og endaði í ánni. Hesa helluna her kallaðu vit Grynkuna undir Brúnni. Eitt sindur frá tí sunnara bakkanum stóð ein steinur, hann var ikki lítil. Tað bar væl til at standa á honum, og hann róptu vit Kobbastein, men nú er hann burtur. Vit plagdu at byrgja ein góðan hyl har – byrgingin gekk yvir á Kobbastein og haðani yvir á Grynkuna. Undir brúnni lógu tveir stórir steinar, og fyrr var brúgv løgd yvirum eftir teimum steinunum, og tá rann áin eisini í tveimum her. Hendan nýggja brúgvin kom í 1939, og tá blivu steinarnir skotnir. Brúgvin er sera væl gjørd. Ein fuglfirðingur stóð fyri arbeiðinum, og hann búði á Tarafløtti. - Við tann sunnara bakkan var ein hylur, ið æt Kíkhylur. Flotini, sum teir brúktu til útróðrar – við línu – fingu teir úr hvalamagum. Teir fingu sær kík, tá ið teir vóru í grind. Tá ið teir komu til hús við kíkinum, gróvu teir hann gjarna niður í køstin, og tá ið hann hevði ligið har eina ávísa, varð hann tikin upp. Innan í maganum var eitt sovorðið skáld, og tað mátti rotast burtur, tí annars bleiv kíkurin ov tungur. Kíkurin bleiv so viðvendur, og skáldið skravað av. Kíkurin bleiv so blástur – og gjarna var tað við einum seyðaleggi. Tað var eitt ótespiligt arbeiði at blása ein rotnan kík – og so skuldi bindast fyri. Tá ið kíkurin var uppblástur, varð hann hongdur upp at turka, og tá ið hann skuldi gerast til, varð hann koyrdur í ánna til at bloyta uppaftur. Síðani fyltu teir hann við tjøru og gjørdu ein trætøpp við holi í, so hann altíð kundi blásast uppaftur. Kíkarnir plagdu at liggja bundnir í hesum hylinum, sum av tí sama æt fekk navnið Kíkhylur. Í hesum slætta steininum her norðan fyri Ánna er ein barkkulla, ið varð brúkt av nógvum húsum her norðanfyri, men eisini her er grót laðað, so hon er akkurát undir. So koma vit til Grynkuna í Gortruánni. Tey í Ytru Gortru gingu heim undir Heiðriksstovuhjallinum og heim á hesa grynkuna, og tað plássið kallast Gortruáin, og hon er mestsum beint undir Heimaru Gortru. Henda góða hylin uttan fyri grynkuna kallaðu vit Hylin í Gortruánni. Hvat skal eg siga um Steinin í Gortruánni? Tað hava verið ymsar sagnir at hoyrt, men eg veit ikki, hvat eg skal siga. Er hann komin rullandi út gjøgnum Ánna og klípið komið at liggja so væl undir honum av óvart? Hann kann vera lagdur, og er hann tað – so er tað fyri áarlop, og tað er ikki ótrúligt. Eg minnist sum smádrongur, at Sofus Debus gekk her heiman fyri Steinin við mastur og breyt gler. Áin kundi standa og svølla her, og glerið hópaði seg upp líka niður á botn, so at ein stórur hylur gekk langt niðan. Brast glerið so undan, so fór alt hetta vatnið við nógvari ferð omaneftir. Sofus og Gortra áttu hoyggjhús har niðri, og um áin leyp, so kundi hon taka hoyggjhúsini við sær - ella skaða tey. Tað kann væl vera, at steinurin er lagdur fyri at minka um skaða av áarlopi, og væl liggur hann. Tá ið áarførið er av tí allar grovasta, er hann undir í vatni. Á tí sunnara bakkanum – yvir av Steininum í Gortruánni – har sum grótveggur er laðaður – vóru eisini fleiri barkkullur. Tey Inni í Stovu áttu ein hjall, ið stóð so tætt at ánni, at ringt var at ganga niðan fyri hann. Tey plagdu at ganga fram her at berja bark – og so tey í Hoygarðinum og á Bø. Húsini Inni í Stovu stóðu á tí núverandi vegnum undir húsunum hjá Juliusi í Hoygarðinum – har brekkan byrjar. - So koma vit heim í Heiðriksstovuánna – her vóru løgarsteinar lagdir tvørturum, so har var lætt at leypa yvirum um summarið. Og so eru tað neytini – tað var púra vanligt, at tey vaðsaðu tvørturum her – og serliga tarvurin, tí tarvafjósið stóð her tætt sunnan fyri Ánna. Hetta plássið, her neytini fóru tvørturum, kallaðu tey á Kvíggj. Tikið kundi vera ti, atneytini fóru um ánna á Kvíggj. Hesin fossurin heim av hoyggjhúsinum hjá Pæturi á Bø (er nú niðurtikið) eitur Innistovufossurin. Innistova og Gamli Hoygarður hava verið tey heimastu húsini tá, og helst hevur Innistova átt hesa jørðina heim við Ánni, og tí eitur fossurin Innistovufossurin. Yvir av Innistovufossinumfossin – við tann norðara bakkan – er so Ólastovufossurin, og nú naærkast vit Ólastovuánni. Heim av Innistovufossinum var/er ein góð gongd tvørtur um Ánna. Her kanst tú leypa eftir berari hellu – eingir løgarsteinar. Á tí norðara bakkanum við hetta lopið er Ólastovuáin. So kemur Grynkan í Ólastovuánni, og ein fossur er beint heiman fyri hana, men eg veit einki am nakað navn á honum. Har plagdu vit ofta at fara um sumrarnar, tí har var so nógvur mosi. Vit royttu mosan og bóru hann oman í hyljar á grynkuni, og skóleysir vóru vit, og so stóðu vit har og tøvdu. Hetta var eitt arbeiði, sum vit høvdu tikið heimanífrá, tí vit sóu, hvussu tey vaskaðu ull – tey stóðu skóleys í pottum og tøvdu. Soleiðis stóðu vit í hyljunum, og tá ið vit hildu, at vit høvdu fingið sandin burturúr, skolaðu vit mosan og breiddu hann á helluna til turkingar, júst sum tey gomlu gjørdu við ullina. So koma vit til tann landskenda hylin – Lítlifløttur ella á Lítlafløtti, men Lítlifløttur var uppi á landi fyrr. Hylurin var so lítil, at bøurin gekk næstan út í hálvan hylin her sunnan fyri Ánna. Vit í Nýggjustovu áttu tað stykkið, og eg plagdi at sláa tað, men tað var ikki lætt at sláa, tí dunnurnar høvdu vavt alt grasið runt. Stykkið var fleiri teigar og nokkso stórt, so teir plagdu at býta seyð her á Lítlafløtti, tá ið teir høvdu verið á fjalli í Sáttarenni – hetta hevur verið í 1930unum. Stykkið gekk niðan ímóti húsunum hjá Klæmint Juul, og eg minnist væl, at Klæmint kom at spyrja abba, um hann kundi fáa ein metur av stykkinum, og hvat tað kostaði. Noysamir vóru teir gomlu. Abbi harkaði og svaraði Klæminti aftur, at fekk hann tilfar til eina rokkagjørð, so var alt í lagi. Anton á Klá smíðaði tá húsini hjá Klæminti, og hann valdi abba eina góða fjøl. Abbi tók so fjølina og kleyv hana sundur við eini bogasag og fekk soleiðis tvær rokkagjarðir burtur úr henni. Jú, hetta plássið nevndu tey Lítlafløtt, men Fløttahúsini eru norðan fyri Ánna, so tað er ikki so lætt at siga nakað avgerandi um upprunan til navnið. Tey ymisku nøvnini í sjálvum hylinum – sum t.d. Dímun – eru nýggj nøvn, sum børnini hava funnið uppá. Har er so nógv broytt, tí fyrr kundi tú stíga av tí sunnara bakkanum og út á steinin (Dímun). At byrgja hyl her er ikki gamalt. Tá ið eg var smádrongur, byrgdu vit altíð hyl niðan fyri Brúgv. Vit fóru oman í Tøðuna at grava bøkkar, tí har var fríland. Eisini reinsaðu og bustaðu vit hylin so væl niður á hellu , sum til bar, við spaka og kusti – allan sandin burtur. Tað var fast, at fann onkur eitt glaspetti, so skuldi hann taka tað upp og grava tað niður í onkran køst, tí allir gingu skóleysir. Vit brúktu ongar flakar at rógva á, men spældu mest við bátar og lapparar. Ein mastur stóð í bógbekki, og so høvdu vit nævur til segl, tí um vit brúktu papp, og báturin koppaði, so druknaði pappið og bleiv for tungt til segl. Men, men, tað var ikki altíð so væl umtókt av teimum gomlu, og mest gekk tað út yvir neystini – man lyftið flagið eitt sindur uppfrá og tók sær eina nævurskrukku nú og tá. Teir fínu bátarnir høvdu leyst róður, men sum oftast høvdu vit bara eitt trævel . Lappararnir vóru bara eitt fjalarpetti, sum bleiv spískað sum eitt skip framman - og so mastur og segl, men lappararnir høvdu gjarna eitt tyngri jarnróður, tí annars blivu teir ov rankir. Ikki tóku vit bátarnar til hús um kvøldið - nei, vit stoyptu okkum akker av blýggi, og so fortoyðau vit teir undir Brúnni. Tað var so vakurt at síggja teir liggja har og flóta, og einki minnist eg til, at teir ikki fingu frið. Norðan fyri Ánna – undir húsunum hjá Jóhannesi á Fløtti – lá ein nokkso stórur steinur við barkkullu í, men nú er laðað oman yvir hann. Heiman fyri tann steinin var gott at koma oman at Ánni, og tað kallaðu tey Sjúrðastovu ánna. Navnið kemur av Sjúrðastovu, ið stóð heiman fyri Rættarhúsini. Heiman fyri helluna – heim av Lítlafløtti – norðan fyri Ánna – tað nevndu tey Fløttánna, og á hasi helluni bardu tey eisini bark. Beint niðan av har er Gamli Fløttur, sum man hava verið tað elsta húsið har á leið. Fyrr rann Byrgisá oman í Stórá uttan fyri Bygdarhúsið – oman í Fløttánna – men tá ið so dansistovan bleiv bygd, so løgdu teir Byrgisá í rør, og nú rennur hon beint oman í Ánna heiman fyri Bygdarhúsið. Heiman fyri Heimaru Brúgv fara nøvnini at fækkast. Henda fossin her kallaðu vit bara Fossin Heiman fyri Brúnna. Myllan stendur so har, og yvir av henni hava vit so Myllufossin. Áin, ið rennur út í Stórá uttan fyri mylluna, eitur Miðáin. Navnið man koma av tí, at hon er millum Byrgisá og Sornhúsánna. So koma vit longri heim, og nú koma vit til tær somu umstøðurnar sum niðri í Tøðuni, tí her bleiv áin veidd í hasa slokuna oman til mylluna. Her síggjast eisini kongar, sum eru boraðir í helluna, og so settu teir brettir ímóti teimum fyri at veita vatnið. Myllan er óivað gomul, men Óli Andrias og Jóhan í Nýggjustovu stílaðu fyri at gera hana aftur undir Krígnum. Eg havi sjálvur sitið har á myllu og malið, og eg minnist eisini onkur funningsfólk, ið komu higar at mala. So koma vit heim á ”Svínsto” (Svínstøð - Svínstíg). Eg veit einki at siga um hatta navnið. Onkur sigur, at navnið hevur okkurt við svín at gera, men tað kenni eg so einki til. Tað var gott at sleppa um ánna á Svínsto, og í hoyggingini lá gjarna planki tvørtur um har – og eisini heimari, hjá Jógvan Sofusi. Har heimi kemur Sornhúsáin í Stórá. Navnið kemur av einum sornhúsi, ið stóð á leið har á leið, sum tað ytra hornið á garðinum hjá Kristiani í Gamla Pakkhúsi kemur oman ímóti vegnum. Tey á Rætt áttu eisini ein hjall har. Abbi plagdi at siga tað, at eina ferð bað Gamli Kristian á Rætt hann koma at vinda sær undir einum knívi, ið hann skuldi brýna. Hetta var ein fínur rakiknívur, og Kristian á Rætt var vælgerin maður, so abbi gjørdist móður av at vinda. Abbi segði tað, at hetta var ein fiskahjallur, og inni í hjallinum sat ein ketta, sum hevði naddar um hálsin. Naddar vóru fýra stykkir, ið vóru fest rundan um hálsin á kettuni og fullu so væl saman, at tey ikki gjørdu kettuni nakað, og ikki gliðu tey fram um høvdið heldur. Hetta var gjørt, fyri at kettan ikki skuldi sleppa út úr hjallinum - hon skuldi sita inni og verja fiskin fyri rottum. Nú flyta vit okkum heim til Smálambahylin. Navnið er sjáldsamt, men ikki veit eg, hvørjum tað kann vera koið av. Tað eru mong við mær, ið hava rík og góð minnir um Smálambahylin. Hann bleiv byrgdur á hvørjum sumri. Hylurin var djúpur, og ein stórur steinur stóð út úr tí syðra áarbakkanum. Vit plagdu at kava út av steininum, og tað ráddi um at nerta við botnin. Tann, ið ikki hevði sand í lógvanum, tá ið hann kom uppaftur, hevði ikki verið á botni. Onkur kundi snýta og hava sand við sær, tá ið hann kavaði. Kallsoy, lærarin, plagdi at koma heim at læra okkum at svimja. Hann hevði eina stong, sum ein fetil var festur uppí. Fetilin bleiv lagdur fram undir armarnar, og so helt hann okkum uppi. Tað var stuttligt, og har vóru nógv gníst at hoyra, tá ið hann slakkaði eitt sindur av. Tá ið ungmannfelagið ”Norðstjørnan” var stovnað í 1941, kom líkasum meira futtur í bygdina. Axel í Fornanum og Jákup Berhard Niðri í Geil vóru forsprákarar. Tá kom tað upp at fara at gera ein svimjihyl heimi í Smálambahylinum. Dia í Jákupsstovu átti stykkið sunnan fyri ánna, og tey í Uppi í Geil norðanfyri. Vit ungu laðaðu so ein vegg norðanfyri og eisini eitt sindur sunnanfyri. Eisini var ætlanin at stoypa eina byrging, men tað kom einki burtur úr tí. Tá ið tú so kemur heim um Smálambahylin – heim ímóti teimum stóru steinunum - kallaðu vit eitt fyri Lopið í Gamlagerði, men tað er burtur nú. Tað var eitt serliga gott lop, og har tvørturum er mangur torvleypur og mong byrða borin. Ein kelda, ið rennur oman uttan fyri Lambastøðheyggin, verður nevnd Varmakeldan. Hon kemur í Stórá eitt sindur heiman fyri Lopið í Gamlagerði. Eg haldi, at tað var á syftunsøku (2. juli), at tey fóru heim á Damm á Varmakeldu. Har hugnaðu tey sær, pyntaðu kelduna og høvdu ymiskt góðgæti við sær. Tey koyrdu m.a. kongabomm í eina fløsku við vatni og drukku so. Eitt sindur heimari – á tí syðra bakkanum – rennur Skrubbukeldan í Stórá. Navnið sigst vera komið av tí, at tey, ið høvdu skrubb og vaskaðu sær í kelduni, skuldu gerast frísk. Heimi á Rættini rennur ein lítil á út í ánna, og tann áin eitur Rættáin. Rættáin greinar seg í tvey, tá ið hon kemur niðan, og tann heimara greinin verður kallað Lítla Rættáin. Sjálv Rættáin fer niðan við Stólpagróthúsinum. Hetta minnir um Garðará; tá ið hon kemur niðan móti Lutastað, greinar hon seg í tvey, og tann eystara greinin verður kallað Lítla Garðará. Fert tú so longri heim, so er ein fossur har, ið eitur Ryssufossurin. Smolthylurin er bygdur uppi á Ryssufossinum. Abbi plagdi at siga, at tað vóru vill ross, sum teir høvdu runnið eftir. Teir vóru nógvir unglingar, og ein ryssa var serliga ring at fáa, men teir bastu henni í fossinum – Ryssufossinum. Heimeftir handan vegin er ikki so nógv at siga, fyrr enn vit koma heim til Stórafoss. Navnið sigur seg sjálvt, tí tað er ein tann størsti fossurin í Ánni. Hann var eisini eitt gott eyrriðupláss um heystarnar. So steðga vit við Funningsdjúptina. Tað er eitt sjáldsamt navn, sum man hava havt okkurt við Funning at gera – meira veit eg ikki at siga um tað. Tað var vanligt at byrgja Funningsdjúptina og spæla og svimja í henni. Hon var altíð full av smásílum. So fara vit heim til tann Ytra Hólman. Har er so nógv broytt. Tann áin, sunnan fyri Hólman, er so ógvuliga nógv vaksin í mínari tíð. Tá ið eg var smádrongur, var hatta bara ein lítil grøv, men áin hevur matað so nógv, at nú nú er ringt at sleppa tvørturum – yvir á Hólman – tá ið tað er áarføri. – Eitt sindur longri heimi er so tann Heimara Hólman. Eisini har er nógv broytt gjøgnum tíðina, men ikki so nógv sum har úti. Hylurin – fram við tí norðara moldbakkanum – verður róptur Stovugilshylurin. Ein góður sílahylur. Eitt sindur heimari er so Langhylur. Hetta er – sum navnið sigur – ein langur hylur. Her var altíð fult av sílum, og lá tað væl fyri, so kundi tú fáa fleiri síl í Langhyli. Tá ið vit koma heim um Marknagarðin fækkast nøvnini í ánni. Heimi við Gróthúsið hjá Olsen eru nakrir fossar, og teir kallaðu vit Fossarnar Heimi í Fúss. Pápi (Kristian Jacob) spurdi eina ferð Gamla Sjúrða (abba Sigurð í Hoygarðinum), hví ið tað mundi eita Heimi í Fúss. Pápi segði, at tá fór Sjúrður at herma eftir fossunum: fússj, fússj. Hann helt, at navnið mundi vera komið av ljóðinum frá fossunum: fússj, fússj. Eg havi lagt til merkis, at tá ið nógvur vindur er, hoyrir tú nógv til fossarnar, og teir geva ymisk ljóð frá sær. Víðari heimeftir er ikki tað nógv, fyrr enn tú kemur heim til Fríðagilsánna, ið rennur í Stórá eitt sindur uttan fyri Dalagarð. Eitt sindur heiman fyri Dalagarð er Neytavaðið. Her vaðsaðu neytini altíð um ánna, tá ið tey komu heimanífrá Dalamegin. Tað var soleiðis, at neytini blivu ongantíð løgd av liði norðan fyri ánna heimi í Dal. Eitt sindur heimari – heiman fyri ta oyruna – er so Fríðagilshylurin. Hann rennur fram við moldbakkanum, og fitt av sandi er í honum – hann er góður sílahylur. Longri heimi – heimi við Seyðabólið í Dalinum – rennur so Seyðabólsáin í Stórá, og uppaftur longri heimi er so Antaráin
Fyri oman Rætt / Fjallið
Tað var í 2010, at bygdin fekk henda nýggja hagapartin: Fyri Oman Rætt/Fjallið. Áseyðatalið er 136, og markið í millum teir báðar nýggju hagarnar gongur úr Neytaliðinum, niðan á Barmsbrekku, niðan á Háls, norður um Háls og oman í Rógvugil (niðan fyri Festirstein), úr Rógvugili á skák norður ímóti Gjógv (heiman fyri Húsið) og frá Gjógv oman á Róvuna.
Tann 25.10.10 hevði Omanrætt/Fjallið sín fyrsta fund og valdi hesar í hagastýrið: Páll Sivertsen, Óla Debes, Jákup Matras, Súna Christiansen og Jóhannes Juhl Johannesen. Sum røktingarmenn vórðu valdir Óli Debes og Páll Sivertsen. Á sama fundi varð samtykt at søkja Umhvørvisstovuna um loyvi at geva haganum navnið Ambadalur.
Røktingarmenninir Páll og Óli
Fyri oman Rætt/Fjallið er ein 2 marka hagi. Sambært úrskurði í sambandi við útskiftingina skuldi Fyri oman Rætt/Fjallið hava 136 hagfastar seyðir.
Fleiri myndir: myndasavn - 2010 - novembur.


text:
Rúni Weihe gevur út sína fyrstu bók/
Í morgin, leygardagin 5.des. kemur fyrsta skaldsøgan hjá Rúna Weihe, Mursejler á forlagnum ARKIV FOR DETALJER. Skaldsøgan er á donskum, og snýr seg um ein ungan mann, sum er farin uttanlands fyri at finna sær frið. Eins og feigdarsveimarin, fuglurin, sum bókin eitur eftir, hevur høvuðspersónurin ilt við at finna sær fótafesti í tilveruni. Á einari oyggj fylgja vit hansara fábroytta gerandisdegi í einsemi, alt meðan hann roynir at gloyma sína fortíð.
Rúni Weihe er úr Hósvík, hann er 30 ár, útbúgvin arkitektur og býr í Keypmannahavn. Hann var við á yrkingatiltakinum á G!Festivalinum í summar, tá hann las nakrar áhugaverdar yrkingar. Tað skiltist, at hann er í gongd við at skriva eitt yrkingarsavn, sum fer at koma út. Í stórari samrøðu í Information í dag sigur høvundurin, at nýggja skaldsøgan er sera sorgblíð. Bókin verður ummælt í einari komandi Dimmalætting. Móttøka verður í sambandi við útgávuna í Nørrebro Bøger leygardagin klokkan 16.
Brot úr Mursejler:
“Han hældte hamsteren ud på værkstedsbænken, tog om den våde og varme krop og kastede den med al sin magt ned i betongulvet. Sammenstødet var lydløst, men hamsteren døde ikke. Benene vred sig og snuden gispede og gav en pibende lyd fra sig som et punkteret cykeldæk. Han samlede den op og kastede den mod gulvet én gang til. Lydene holdt op, men den bevægede sig stadig. Måske var det nerverne. Så han gjorde det igen en sidste gang. Hans hænder var klamme. Af blod og acetone og små hår fra pelsen, som acetonen måtte have løsnet.”


text:
Jan og Fríða í Steinprenti hava tikið myndir og skrivað bræv til limirnar í Steinbrá:
Í skrivandi stund rokast Fríða við einum steini við seyðamotivum, sum eftir ætlan skal gerast eitt prent, sum tit, 118 limir í Steinbrá, fáa til gávus frá okkum. Vit eru so sera takksom fyri tykkara mentala og fíggjarliga stuðul, sum vit ikki kundu verið fyri uttan. Vit eru somuleiðis serstakliga væl nøgd fyri at vera her á Skálatrøð, miðskeiðis í Havn, her tað tykist sum alt fleiri fólk gerast varug við okkum og vitja okkara framsýningar og verkstað. Eisini praktikantar og lesandi hava fingið eyga á verkstaðið og úr øllum Føroyum hava vit havt starvsnæmingar, einir sjey í tali bert hetta skúlaárið. Verkstaðsleiðarin hevur verið í Danmark í februar og havt skeið í steinprenti fyri yrkislistafólk á Statens Værksteder for Kunst í Keypmannahavn.
Ja, virksemið er nógv og áhaldandi her í Steinprenti. Hølini niðri undir eru brúkt í sambandi við bókaútgávur, konsertir og framløgur og hava tiltøkini sum heild verið væl eydnað og væl vitjað. Pernille Kløvedal Helweg bleiv liðug við stóru verkætlan sína, har eitt avtrykk av einum grindahvali varð etjað í kopar. Dugnaligi koparprentarin Mette Marrott luttók í hesi verkætlan, sum lærdi okkum nógv um koparprent og hava vit avtalað við hana, at hon vitjar aftur. Framsýningin niðri undir við objektum úr træi og kollasjum hjá Hanna Bjartalíð hevur verið sera væl vitjað. Við stuðli frá Norðurlandahúsinum kom Hanni higar og arbeiddi á verkstaðnum við permuni til jubileumsútgávuna av tíðarritinum Vencil, sum kemur á enskum. Framsýningin hjá Hanna verður hangandi til og við 26. mars og næsta framsýning verður við linoleumsskurðum hjá danska, grafiska úrmælinginum Palle Nielsen (1920-2000).
Zacharias Heinesen hevur arbeitt við nøkrum prentum til Glostrup Kunstforening og tað hevur harumframt eydnast honum at gera eitt stórt steinprent (62 x 85 cm) í trimum avbrigdum har hann kombinerar tað kenda, siðbundna fjall- og havmyndevnið við ein fasettkendari flatu við abstraktum bygnaði av violettum ljósi og dansandi gulum prikkum.
Stjórin í Kunstmuseum Sønderjylland, Ove Mogensen hevði hóskvøldið 17. mars fyrilestur í Steinprenti undir heitinum “Den nordiske billedkunst og hvorfor nordboerne er så mærkelige”. Ove Mogensen hevur stóran áhuga fyri føroyskari list og hevur skipað fyri framsýningum sum Atlantisk Rapsodi og Stensætninger við verkum eftir Tórodd Poulsen. Tóroddur Poulsen er eisini á verkstaðin og fyrireikar eitt nýtt upprunagrafiskt yrkingarsavn. Somuleiðis kemur Claus Carstensen at gera eitt veldugt prent liðugt (140 x 100 cm), sum hann hevur arbeitt við áður. Samstarvið við Claus Carstensen úrslitar í eini stórari serframsýning í Norðurlandahúsinum og Steinprenti í september í ár við heitinum “Klaksvik-affærer”.
Limirnir í Steinbrá eru altíð vælkomnir inn á gólvið á verkstaðnum at hyggja hvat her gongur fyri seg. Eisini eru tit vælkomin at koma eftir steinprentinum og liggur tað ikki fyri, so sigið okkum frá.
Blíðar heilsanir Jan og Fríða


text:
Føroysk aspirantskipan neyðug
2. juni 2015
Aspirantskipanin kemur ikki ístaðin fyri verandi útbúgvingar í maritimu skúlunum, men hon verður eitt tilboð afturat
Flestu øll lond, sum bjóða út maritimar útbúgvingar, hava sonevndar aspirantskipanir. Eftir hesum skipanum skifta lesandi ímillum skúla- og sjólívið. Sáttmáli krevst millum næming, skúla og reiðarí um starvsvenjing, og næmingarnir fáa bæði prógv og vinnubræv, tá útbúgvingin er liðug.
Skipanin er heldur ikki ókend fyri okkum, tí í mong ár hevur hópur av føroyingum útbúgvið seg til skipsførara og maskinmeistara eftir aspirantskipanum í Danmark og aðrastaðni.
Tað er tí ilt at skilja, hví røddir úr Føroya Fiskimannafelag finnast hvassliga at einari føroyskari aspirantskipan, har lesandi fáa høvi at ganga í føroyskum sjómansskúla og fara í starvsvenjing umborð á føroyskum ella útlendskum skipum. Talan kann vera bæði um skip í altjóða sigling og fiskiskip.
Tað er upplagt at bjóða okkara ungdómi útbúgvingar í Føroyum, - eisini teimum, sum hava hug til sjógvin. Hetta átti eisini at verið søtur tónleikur í oyrunum hjá Fiskimannafelagnum.
Royndarskipan, sum lýkur altjóða krøv
Føroyska aspirantskipanin byrjar sum ein royndarskipan, ið verður eftirmett um eitt ár. Skipanin er gjørd við fyrimynd úr grannalondunum, og lýkur øll altjóða STCW – krøv hjá IMO, um fakliga støðið, skeið og siglingstíð. Men skipanin verður í fyrsta umfari royndarkoyrd, so til bera at gera tillagingar í útbúgvingini, um neyðugt.
Skiparar og skipsførarar fyrst
Byrjað verður við skiparum og skipsførarum. Ætlanin er eisini at útbúgva maskinistar og maskinmeistarar eftir somu skipan seinni. Kravið til tey lesandi er, at tey hava gymnasialt miðnámsprógv, og at sáttmáli verður gjørdur við góðkent reiðarí um starvsvenjingina.
Vónandi fer áhugi at verða millum ung fyri útbúgvingini, tí tilgongdin av næmingum til skipara og skipsføraraútbúgvingarnar hevur verið fallandi.
Aspirantskipanin ein møguleiki afturat
Tað fer framhaldandi at bera til at lesa til skipara, skipsførara, maskinist og maskinmeistara eftir teimum útbúgvingarskipanum, sum eru í dag. Hesar virka sera væl og verða tí ikki broyttar!
Aspirantskipanin kemur sostatt ikki ístaðin fyri verandi útbúgvingar í maritimu skúlunum, - men hon verður eitt tilboð afturat, sum fer at geva fleiri ungum møguleika at útbúgva seg í Føroyum.
Bjørn Kalsø
Landsstýrismaður í Mentamálum
RN
Aftur


text:
ProWord
Var tú signaður av at lesa fylgjandi?
Í húsi leikerasmiðsins
Jeremias 18,1-11.
Søgulig merking av skriftbrotinum.
Jeremias legði til merkis, at leirkerasmiðurin hevði eina neyva ætlan.
Leikerasmiðurin nýtti gávuríku hendur sínar og ymisk amboð fyri at geva ílatinum eitt serstakt skap. Ílatið tænti endamáli leikerasmiðsins.
- Leirkerasmiðurin valdi leirið. Leirið velur ikki leirkerasmiðin.
- Leirkerasmiðurin valdi leirið, hann hevði brúk fyri.
- Leirkerasmiðurin nýtti trýst, tá ið hann gjørdi eitt ílat.
Hin stóri leirkerasmiðurin hevur eina ætlan fyri hvønn einstakan av okkum. (Jer.1,18; 2,11).
- Jeremias sá Gud sum leirkerasmiðin og Ísrael sum leirið.
- Gud hevði eina ætlan við Ísrael.
- Gud evnaði Ísrael til á ein serstakan hátt við at signa ríkliga.
- Gud evnaði Ísrael til á ein serstakan hátt við at senda dóm.
Andalig merking av skriftbrotinum.
1. Leirkerasmiðurin evnar leirið til.
- Sálmur 40,2-3.
- Fyri øðrum vóru vit sum skitið leir, men
- Gud sá ílatið. Vit hava ikki útvalt Gud, men hann hevur útvalt okkum.
- 1. Korintbr. 6,9-11.
2. Leirkerasmiðurin arbeiðir leirið við vatni fyri at gera eitt serstakt fyrireikandi skap.
- Efesusbr. 5,26.
- Galatiabr. 4,19.
- Filippibr. 3,10.
- Rómbr. 8,29; 12,2
3. Leikerasmiðurin nýtti føturnar til at fáa allar luftbløðrur burtur, sum kundu verða orsøk til, at ílatið brotnaði seinri.
- Efesusbr.1,20-22
- “Ótøtt” trúgvandi.
4. Leirkerasmiðurin hevur lagt leirið á hjólið fyri at gera tað seinasta arbeiðið.
- Koyrandi runt á hjólinum
- Verandi á hjólinum, so leingi tað er neyðugt.
- Leirkerasmiðurin nýtir støðugt fingrar sínar fyri at
- fáa alt burtur, sum ikki eigur at vera. (1.Pætursbr.5,6).
5. Leirkerasmiðurin turkar ílatið í sólskininum.
- Tað, sum er gjørt higartil, er heilt neyðugt, men ikki endaligt og ikki nøktandi. Um leirkerasmiðurin steðgaði her, hevði ílatið ikki hildið leingi. Ætlan leirkerasmiðsins gongur longri og djúpari.
6. Leirkerasmiðurin má koyra ílatið í ovnin.
- a. Eldurin brennir slagguna burtur.
- b. Eftir at hetta er gjørt, er ílatið sterkari.
- c. 1. Pætursbr. 4,12-14.
7. Leirkerasmiðurin prýðir ílatið.
Ílatið bleiv ikki bara gott, men sera vakurt. (Rómbr. 12,2).


text:
Faroes Open: GM Julio Granda einsamallur á odda
ítróttur13-07-2017 - 23:23 - Jóanis Nielsen
Tvey umfør eru telvað av stóru talvkappingini Faroes Open í dag. Telvararnar løgdu til brots longu kl. 10 í morgun, tá fyrsta av dagsins umførum bleiv telvað, og so sótu teir aftur við talvborðini seinnapartin kl. 17.00, tá seinna av dagsins umførum fór í gongd.
Stórfavoritturin, GM Julio Granda (2656), er nú einsamallur á odda. Í morgun vann hann ímóti dananum IM Martin Haubro (2365), og í kvøld telvaði hann oddatalv ímóti lettanum GM Normunds Miezis (2447), og eisini her eydnaðist tað GM Julio Granda at vinna talvið.
Tað eru tó fleiri telvarar í hølunum á honum við 2½ stigi. Eftir fyrra umfarið í morgun var kollfirðingurin Hans Kristian Simonsen (2180) einasti føroyski telvarin við fullum stigatali. Hann skuldi tó út í eitt sera torført talv í kvøld, tá hann møtti dananum GM Allan Stig Rasmussen (2540) við svarta fólkinum Tað eydnaðist tó Hans Kristiani við tógvið stríð at toga javnleikin í land, soleiðis at hann enn er partur av oddastríðnum. Saman við Hans Kristiani Simonsen (2180) og GM Allan Stig Rasmussen (2540) á 2½ stigum liggja GM Helgi Dam Ziska (2544), Rógvi Egilstoft Nielsen (2353) og IM Srinath Narayanan (2505). Leggjast kann afturat, at júst GM Helgi Dam Ziska (2544) og Rógvi Egilstoft Nielsen møttust í morgun. Tað talvið endaði við javnleiki.
Ein av ungu føroysku telvarunum, Flóvin Matras Tummasarson (1235), fekk eitt avbera gott úrslit í kvøld. Undan hesum seinna talvinum í dag, hevði hann enn ikki fingið nakað stig, og mótstøðan var aftur í kvøld stór, tá hann møtti týskaranum, Jürgen Kleinert (1955). Men Flóvin telvaði eitt sera gott talv og endaði við at vinna ein flottan sigur á týsku mótstøðumanninum.


text:
Søkt verður eftir handverkara innan timburøkið at arbeiða fyrifallandi arbeiði hjá Runavíkar kommunu, har flestu uppgávurnar eru í sambandi við bygningarnar hjá kommununi.
Starvið er eisini avloysarastarv fyri gravaran hjá Runavíkar Kommunu, tá gravarin er burturstaddur.
Førleikakrøv
Handverkaraútbúgving við arbeiðsroyndum og royndir at arbeiða sjálvstøðugt.
Koyrikort er ein treyt.
Setanarviðurskifti
Starvið verður sett skjótast gjørligt og lønt samb. sáttmála við avvarðandi yrkisfelag.
Handverkarin vísir til arbeiðsformannin, sum hevur tilvísing til rakstrarleiðaran á Teknisku deild.
Meira fæst at vita um starvið, við at venda sær til Bergur Didriksen, rakstrarleiðara, tlf. 237056
Umsókn
Umsókn við fylgiskjølum skal vera kommununi í hendi í seinasta lagi 11. mars 2018. Starvið verður eftir ætlan sett frá 1. apríl 2018.
Umsókn til starvið skal sendast til:
Runavíkar Kommuna
Heiðavegur 26
600 Saltangará
ella til: runavik@runavik.fo


text:
Jón (evnafrøði)
Ein jón (ion) er eitt atom ella eitt mýl við eini ravmagnsløðing. Tað finnast bæði negativt og positivt løddar jónir. Ein positiv jón verður nevnd ein kation og ein negativ verður nevnd ein anion. Løðingin kemst av, at atomið ella mýlið missir ella tekur elektronir. Kationir og anionir kunnu bindast saman við ionbindingum, og verða evnini nevnd sølt. T.d. er minsta eindin í vanligum køkssalti (natriumklorid, NaCl) ein positiv natriumjón (Na+) og ein negativ kloridjón (Cl-), og minsta eindin í kalsiumkloridi CaCl2 er ein kalsiumjon Ca2+ og tvær kloridjonir. Jónir, sum hava fleiri atom í sær, verða nevndar samansettar jónir.
- Nakrar vanligar anionir:
- Bromidjón: Br-
- Sulfidjón: S2-
- Oxidjón: O2-
- Nakrar vanligar samansettar anionir:
- Ammoniumjón: NH4+
- Hydroxidjón: OH-
- Sulfatjón: SO42-
- Nitratjón: NO3-


text:
Við okkum eru tit ikki avmarkað – farið har tit vilja, tá tit vilja.
Møguleikarnir eru óendaliga nógvir, tá ferðast verður í Evropa, og ringt er at velja, hvar ein skal fara. Við egnum bili kunnu tit vera so spontan sum tit vilja, tit avgerða sjálvi, nær og hvar leiðin gongur.
Koyra tit suðureftir, er møguligt at vitja stórbýir sum Berlin, Amsterdam, París og Prag. Allir eru teir áhugaverdir, men ymiskir á hvør sín hátt. Frástøðan frá býi til bý er ikki long, so uppá stutta frástøðu kunnu tit uppliva mangt og hvat.
Gevið gætur: Í fleiri og fleiri býum í Europa verður nú kravt, at akfør hava eitt umhvørvismerki á bilinum. Umhvørvismerkið kann bíleggjast og gjaldast her. Mælt verður til at bíleggja hetta í góðari tíð.
Niðanfyri síggjast spennandi pakkaferðir í Evropa. Havast skal í huga, at hetta bert eru dømi, og vilja vit tí fegin finna aðrar fráferðir ella frítíðardeplar í felag við tær.


text:
Í Skarvaneslíð í Sandoy er ein steinur, sum rópast Gullsteinur. Har búði huldumaður í á sinni, sum gekk nógv eftir konu Ásbjarnar á Skarvanesi. So nærsøkin var hann, at hon noyddist at hugsa um ráð, hvussu hon skuldi fáa vart seg fyri honum. So ein dagin fór hon til hansara í steinin, gjørdi seg ógvuliga blíða og bað hann leggja sær ráð ímóti trøllum, tí tey gingu so hart at einari kúgv, ið hon átti, at kúgvin var vorðin reint trølsk. Huldumaðurin var fegin at hjálpa henni — tað var meira enn at siga tað — og bað hana binda gøtubrá uppá kúnna (gøtubrá høvdu tey gomlu ofta uppi á sær til verju ímóti gandi). Men best sum hon er heim komin, bindur hon gøtubráina uppá seg sjálva. Tá ið huldumaðurin kemur aftur til hennara, sleppur hann ikki at henni og sær nú, at hann er narraður. Tá segði hann;
“Skamm fái tú spyrjandi!
Tví vorði mær sigandi!
Kú skyldi,
kona sjálv hava vildi.”
So rýmdi hann og slapp ongantíð aftur at henni.
Jakob Jakobsen: ”Færøske folkesagn og æventyr”, 1898-1901


text:
Gransking, menning, og nýskapan í Føroyum 2007
Granskingarráðið tók á heysti 2003 stig til at kanna, hvat tað almenna og vinnulívið gera fyri at granska, menna vørur og tænastur og fyri at fremja nýskapan.
Úrslitið av hesi kanningini er ein frágreiðing, sum varð løgd fram á sumri 2007, ið fevnir um 5 bóklingar. Hesir bóklingar bera heitini:
Gransking, menning og nýskapan í Føroyum 2007 Høvuðsúrslit
Gransking & Menning í Føroyum 2007 Úrslit fyri samfelagið
Nýskapan í Føroyum 2007 Úrslit fyri vinnuna
Politikkskipanin í Føroyum 2007
Metodulýsing 2007 Hagtøl um G&M og Nýskapan
Samandráttur - G & M og nýskapan í Føroyum 2007
Bóklingarnir kunnu eisini bíleggjast frá Granskingarráðnum: gransking@gransking.fo ella á tel. 567800.
Til ber eisini at lesa meira um hagtølini á www.hagstova.fo
Fylgiskjøl


text:
Rakul Sjúrðardóttir Frederiksberg
21.01.2018 - 09:36
Tíðindi > Uttanlands - Yvirgangur
Trygdarlið í Afghanistan boða í morgun frá, at tamarhald er á støðuni á einum hotelli í Kabul, eftir at vápnaðir menn í gjárkvøldið lupu á hotellið og drupu fleiri vitjandi. Hetta skriva fleiri útlendskir miðlar í morgun. Álopið vardi í heilar 12 tímar.
Vg.no skrivar, at ein norskur borgari var á hotellinum, tá álopið varð framt.
Brotsgerðarmenninir skutu frá sær og kastaðu granatir.
Teir tríggir brotsgerðarmenninir vórðu dripnir. Áður varð hildið, at tað vóru fýra brotsgerðarmenn, men í morgun varð greitt, at tað vóru bert tríggir.
Afturat hesum eru minst fimm fólk dripin í álopinum. Umframt tey deyðu, vórðu seks onnur løstað. Ímillum teirra tríggir limir í trygdarliðum.
Fleiri enn 150 vitjandi á hotellinum vórðu bjargað, upplýsir innanríkismálaráðið, sum eisini sigur, at brotsgerðarmenninir einaferð undir álopinum høvdu tikið 100 gíslar, men teir vórðu allir leyslatnir.
Tað ríkur framvegis svartur roykur frá hotellinum eftir eldin, sum varð ásettur.
DR skrivar, at ongin hevur tikið ábyrgd fyri álopið, men VG skrivar, at Taliban hevur tikið ábyrgdina.
Taliban hevur fyrr lopið á hetta hotellið í 2011, og tá vórðu 21 fólk dripin.


text:
Mánadagin 13. november savnast yvir 120 000, børn, ung og vaksin fyri at taka lut í størsta norðurlendska upplestrartiltaki. Fyri 21. ferð skipa Norrønu Feløgini fyri Norðurlendsku bókasavnsvikuni til frama fyri norðurlendskar bókmentir og fyri at halda í hevd, tað at siga søgur.
”At lurta eftir søgum gevur okkum ein skáa frá rokaliga gerandisdegnum, ið annars er merktur av telefonum og teldum. Upplesturin gevur okkum møguleika at fara inn í ein
annan heim, - bókaheimin. Felagsskapurin, ið stendst av at lesa sama tekst í meiri enn 14 ymiskum londum samstundis, er ómetaligur, og skapar hann eitt heilt serligt norðurlendskt samband” - Anne Malmström, verkætlanarleiðari, Norðurlendsk bókasavnsvika.
Í ár hátíðarhalda vit 100 ára dag Finnlands, og hava tí valt finskar bøkur til uppelesturin. Felags fyri allar bøkurnar er, at tær hava ”Oyggjar í Norðurlondum” sum evni. Skattaoyggin er bókin, ið tey yngstu børnini fáa at hoyra. Bókina hevur ein av kendastu barnabókarithøvundunum í Finnlandi, Mauri Kunnas skrivað og teknað. Fyri tey ungu hava vit valt ta vælumtóktu fantasyskaldsøguna Maresi, sum finnlandssvenska Maria Turtschaninoff hevur skrivað, og sum er givin út í 22 londum. Álendski rithøvundurin Ulla-Lena Lundberg hevur skrivað bókina Is, ið vit fara at lesa fyri teimum vaksnu. Is hevur fingið fleiri virðislønir, og var eisini í uppskoti til Bókmentavirðisløn Norðurlandaráðsins.
Norðurlendska bókasavnsvikan er vikan, ið er rokað við bókmentum, upplestri, framsýningum, kjaki og øðrum mentanarupplivingum. Hon vendir sær til eitt túsundtal av børnum, ungum og vaksnum og verður hildin á bókasøvnum, skúlum og øðrum mentanarstovnum kring øll Norður- og Baltalond. Hesa vikuna seta vit tað norðurlendska í brennidepilin. Kanska verður skipað fyri upplestri í tínum grannalag? Tí eisini í Føroyum taka bókasøvn, skúlar og dagstovnar lut. Úr Grønlandi fyri vestan til Hvítarusslands fyri eystan skipa smáir og stórir stovnar fyri upplestri sum liður í Norðurlendsku bókasavnsvikuni 2017.
Tendrið livandi ljós og lesið upp úr bók, tá vit halda Norðurlendsku bókasavnsviku!
Gjøllari kunning og pressumyndir fáast á heimasíðuni: www.bibliotek.org
Norrønu Feløgini skipa fyri Norðurlendsku bókasavnsvikuni, ið verður stuðlað av Norðurlendska ráðharraráðnum.
SAMBAND
Verkætlanarleiðari
Anne Malmström
Föreningarna Nordens Förbund
T-postur: anne@fnfnorden.org
Tlf: +45 53 69 30 66
Samband í Føroyum
Marjun Patursson
Norrøna Felagið
T-postur: mava@kallnet.fo
Tlf. +298 516274


text:
Støðan broyttist einki millum oddaliðini í talvi eftir dystirnar í áttanda umfari í landskappingini sunnudagin.
Havnar Telvingarfelag er framvegis hálvttriðja stig undan Sandavágs Talvfelag, nú tvey umfør eru eftir. Klaksvíkar Talvfelag togaði seg eitt vet nærri oddaliðunum við knúsandi sigri á øðrum liði hjá Havnini.
1. lið hjá Havnar Telvingarfelag vann 3-1 á Kollafirði. Hans Kristian Simonsen og Torbjørn Thomsen hildu tørn á ovaru borðunum hjá norðstreymoyingum og fingu remis móti Olaf Berg og Martin Poulsen, men á aftaru borðunum tryggjaðu Carl Eli Samuelsen og Sjúrður Thorsteinsson havnarliðnum sigurin. Helgi Dam Ziska telvaði ikki við havnarmonnum henda dagin, og hevur bara verið við í tveimum dystum í vetur.
Sandavágsmenn vunnu somuleiðis 3-1 í sínum dysti móti øðrum liði hjá klaksvíkingum. Torkil Nielsen var við undirlutan móti Terja Petersen, annars vunnu brøðurnir Rógvi og Høgni Egilstoft Nielsen og Silas Eyðsteinsson á hinum borðunum.
1. lið hjá klaksvíkingum gjørdi bart við 4-0 sigri á Havnini 2. Ólavur Simonsen, Rúnar Berg, Rani Nolsøe og Steintór Rasmussen vunnu allir.
Støðan í 1. deild er nú henda: 1. Havnin 1 26½ 2. Sandavágur 24 3. Klaksvík 19½ 4. Havnin 2 10½ 5. Klaksvík 2 8 6. Kollafjørður 7½.
Gøtumenn á uppflytingarkós
Í 2. deild er Gøtu Talvfelag á odda, men kappingin er hørð, serliga við Sandavág og Vestmanna. Bara seks stig eru millum fremsta og aftasta av teimum seks liðunum í deildini.
Havnin er á odda í 3. deild, men frástøðan er stutt aftur til Kollafjørð og Runavík.
Níggjunda og næstsíðsta umfar í landskappingini verður nú sunnudagin. Dystirnir í 1. deild eru hesir: Havnin 1 – Klaksvík 2, Sandavágur – Klaksvík 1 og Havnin 2 – Kollafjørður.
Fleirfaldu føroyameistarnir úr Sandavágs Talvfelag hava eyðvitað heldur torførari dyst enn oddaliðið hjá Havnini, og tað kann fáa stóra ávirkan á fyritreytirnar í FM-kappingini fyri tann avgerandi innanhýsis dystin millum oddaliðini bæði í seinasta umfari. Økist munurin millum Havnina og Sandavág eftir dystirnar sunnudagin, er mesti FM-spenningurin kanska longu avfístur fyri seinasta umfar. Livst, so spyrst.
Landskappingin í talvi endar leygardagin 18. mars.